**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Φεβρουαρίου 2023, ημέρα Τετάρτη και ώρα 13.35΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος,Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Κεγκέρογλου Βασίλειος, Λοβέρδος Ανδρέας, Λαμπρούλης Γεώργιος, Παπαναστάσης Νικόλαος, Κατσώτης Χρήστος,, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η τρίτη συνεδρίαση της Επιτροπής Εθνικής Άμυνας και Εξωτερικών Υποθέσεων της Βουλής με θέμα ημερήσιας διάταξης τη συνέχιση της επεξεργασίας του σχεδίου νόμου του Υπουργείου Εθνικής Άμυνας με τίτλο «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις».

Πριν ξεκινήσουμε τη συζήτηση επί των άρθρων, να προχωρήσουμε στην ψηφοφορία επί της αρχής. Ο Εισηγητής της Πλειοψηφίας, ο κ. Μανωλάκος, ψηφίζει υπέρ. Ο Εισηγητής της Μειοψηφίας, ο κ. Τσίπρας, δήλωσε ότι ο ΣΥΡΙΖΑ δεν συμμετέχει στην ψηφοφορία.

Ο Ειδικός Αγορητής του Κινήματος Αλλαγής, ο κ. Κεγκέρογλου, είπε ότι επιφυλάσσεται.

 Ο Ειδικός Αγορητής του Κ.Κ.Ε., ο κ. Παπαναστάσης, είπε ότι καταψηφίζει το νομοσχέδιο.

Ο Ειδικός Αγορητής της Ελληνικής Λύσης, ο κ. Μυλωνάκης, δήλωσε επιφύλαξη για την Ολομέλεια και η Ειδική Αγορήτρια του ΜέΡΑ25, η κυρία Σακοράφα, δήλωσε «παρών». Επομένως, το σχέδιο νόμου του Υπουργείου Εθνικής Άμυνας γίνεται δεκτό επί της αρχής, κατά πλειοψηφία.

 Προχωρούμε στην κατ’ άρθρο συζήτηση. Είμαστε στην τρίτη συνεδρίαση, θυμίζω ότι αύριο έχουμε τη δεύτερη ανάγνωση το απόγευμα και την Παρασκευή, το νομοσχέδιο εισάγεται προς συζήτηση στην Ολομέλεια. Επίσης, ό,τι έρχεται από υπομνήματα, τα στέλνουμε αμέσως έντυπα στις Κ.Ο. και στα email όλων των μελών της Επιτροπής.

Το λόγο έχει ο Εισηγητής της Πλειοψηφίας, ο κ. Μανωλάκος, για 15 λεπτά.

**ΝΙΚΟΛΑΟΣ ΜΑΝΩΛΑΚΟΣ (Εισηγητής της Πλειοψηφίας):** Ευχαριστώ, κ. Πρόεδρε.

 Κύριοι Υπουργοί, κύριοι και κυρίες Βουλευτές, προχωράμε σήμερα στην κατ’ άρθρο συζήτηση του σχεδίου νόμου με τίτλο «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις». Ξεκινάμε με το πρώτο μέρος το οποίο έχει δύο άρθρα, το ένα και το δύο. Στο άρθρο ένα, αναγράφεται ο σκοπός του νομοσχεδίου και οι επιμέρους στόχοι του. Κρατώντας από εδώ το κύριο, ότι είναι ένα νομοσχέδιο μέριμνας για το προσωπικό των Ενόπλων Δυνάμεων.

Στο άρθρο δύο, αναφέρεται το αντικείμενο του νομοσχεδίου το οποίο περιλαμβάνει τη λήψη μέτρων μέριμνας για το προσωπικό, τα οποία και εξειδικεύει. Στο δεύτερο μέρος και στα άρθρα 3 έως και 46, εισάγονται ρυθμίσεις σύστασης Ταμείων Πρόνοιας για θέματα που άπτονται μέριμνας υπέρ του προσωπικού των Ενόπλων Δυνάμεων και των Μετοχικών Ταμείων, καθώς και ζητήματα οικονομικής φύσης.

Πιο συγκεκριμένα. Στο κεφάλαιο Α΄, με τα άρθρα 3 έως και 8 και στο κεφάλαιο Β΄, με τα άρθρα 8 έως και 14, ρυθμίζονται με πανομοιότυπο τρόπο η σύσταση των ειδικών λογαριασμών αλληλοβοήθειας για τον Στρατό Ξηράς και τα κοινά σώματα, στο πρώτο κεφάλαιο, και για την Πολεμική Αεροπορία στο δεύτερο κεφάλαιο. Δηλαδή, ορίζεται ο σκοπός, τα όργανα διοίκησης, οι πόροι, το κεφάλαιο και ο τρόπος διαχείρισης των ειδικών λογαριασμών.

Είναι ένα ορθό μέτρο, θα έλεγα, στα πλαίσια της αλληλοβοήθειας που διέπει τις τάξεις των εν ενεργεία στελεχών του στρατεύματος, για την αντιμετώπιση έκτακτων καταστάσεων που έχουν σχέση με θέματα υγείας και δικαστικής προστασίας.

Στο κεφάλαιο Γ΄ και στα άρθρα από 15 έως και 17, εισάγονται οι ρυθμίσεις για το Νοσηλευτικό Ίδρυμα του Μετοχικού Ταμείου Στρατού. Θα ήθελα να αντιληφθούν και όσοι δεν έχουν σχέση με τις Ένοπλες Δυνάμεις, τι είναι στη σημερινή εποχή το ΝΙΜΙΤΣ. Είναι νοσηλευτικό ίδρυμα που παρέχει ιατρικές και νοσηλευτικές υπηρεσίες σε όλους τους ασφαλισμένους Έλληνες πολίτες που έχουν ασφαλιστική κάλυψη.

Ποια είναι η προνομιακή σχέση των Ενόπλων Δυνάμεων; Διοικείται και ελέγχεται από το Υπουργείο Άμυνας, αλλά είναι και ενταγμένο στο Εθνικό Σύστημα Υγείας. Και οι πόροι του από πού προέρχονται; Από τις εισφορές των εν ενεργεία και εν αποστρατεία στελεχών των Ενόπλων Δυνάμεων και από τα νοσήλια όσων χρησιμοποιούν τις υπηρεσίες του. Και προσέξτε, τα στελέχη αυτά πληρώνουν το 6% που πληρώνουν όλοι οι Έλληνες για την υγειονομική τους περίθαλψη και επιπλέον έως 1% των αποδοχών εν ενεργεία και 0,3% επί του μερίσματος οι απόστρατοι.

Και τι παραπάνω παίρνουν σε αντιστάθμισμα αυτών των επιπλέον ποσών που εισφέρουν; Προτεραιότητα έναντι των πολιτών που επισκέπτονται το Ίδρυμα. Και προσέξτε, εισφέρουν όλοι, είτε υπηρετούν στην Ορεστιάδα είτε στη Λήμνο. Και ερωτώ, θα έρθουν από την Ορεστιάδα και από τη Λήμνο να νοσηλευτούν στην Αθήνα; όχι βέβαια. Είναι μια στρέβλωση αυτή σε βάρος των στελεχών των Ενόπλων Δυνάμεων.

Θα αναφερθώ στο άρθρο 15 που δίνει τη δυνατότητα στους εν ενεργεία υπαξιωματικούς να συμπεριληφθούν στους δικαιούμενους νοσηλείας, με σκοπό να αυξηθεί ο αριθμός των δικαιούχων και συνακόλουθα οι εισφορές του προσωπικού αυτού να ενισχύσει τη λειτουργία του ιδρύματος. Είναι μια ορθή ενέργεια σε κανονική κατεύθυνση.

Για το άρθρο 16. Θα επισημάνω ότι δικαιολογημένα ή και αδικαιολόγητα έγινε πολύ θόρυβος για το άρθρο αυτό, στο οποίο όμως συνετέλεσε μία φράση η οποία υπάρχει και στο κατατεθειμένο κείμενο και η οποία ενόχλησε ιδιαίτερα τις Ενώσεις των αποστράτων, η φράση, είναι «και επί της καταβαλλόμενης σύνταξης για τους εν αποστρατεία και τις ορφανικές οικογένειες αυτών», αναφερόμενος στο ποσοστό μέχρι 1% της εισφοράς ως ανώτατο ποσοστό, το οποίο έδινε τη δυνατότητα να αλλάξει το σημερινό καθεστώς του καθοριζόμενου 0,3 επί του μερίσματος.

Ο κύριος Υπουργός, δεσμεύτηκε, ότι θα αποσύρει, το έως 1% επί των συντάξεων.

Το άρθρο 17, αναφέρεται στον τρόπο υπολογισμού της δαπάνης νοσηλείας.

Με τα άρθρα από 18 έως 22, ρυθμίζονται θέματα που αφορούν διάφορες κατηγορίες προσωπικού του Υπουργείου Εθνικής Άμυνας.

Πιο συγκεκριμένα το άρθρο 16, ρυθμίζει το θέμα, που αφορά τη μισθολογική αποκατάσταση πολιτικών υπαλλήλων του Υπουργείου.

Το άρθρο 19, καθορίζει το ανώτατο όριο των ημερών εκτός έδρας για τους τεχνικούς των οπλικών συστημάτων και πυρομαχικών, καθώς και των ναρκαλιευτών.

Με τα άρθρα 20 και 21, ρυθμίζονται θέματα δικαιώματος χρήσης των στρατιωτικών λεσχών και της αντίστοιχης συνδρομής.

Το άρθρο 22 είναι ένα πολύ σημαντικό άρθρο, εισάγει την εκτέλεση συνταγών για τα στελέχη των Ενόπλων Δυνάμεων, φαρμακευτικής κάλυψης από φαρμακεία που είναι συμβεβλημένα με τον ΕΟΠΥΥ.

Στο κεφάλαιο Ε και τα άρθρα από 23 έως 25, ρυθμίζονται θέματα σχετικά με τις αναρρωτικές άδειες μακράς διάρκειας, τις διαδικασίες μετά τη λήξη τους, όπως αυτές έχουν ζητηθεί από τα Επιτελεία.

Με το άρθρο 26, αντιμετωπίζεται το θέμα της ανάκλησης απόστρατων στην ενέργεια για κοινωνικούς λόγους που έχουν σχέση με την υγεία, όπου οι ευεργετούμενοι χρησιμοποιούν τις υγειονομικές καλύψεις ως εν ενεργεία πλέον, αλλά δεν δικαιούνται αποδοχών ως εν ενεργεία, συνεχίζουν δηλαδή να λαμβάνουν τις συντάξιμες αποδοχές.

Στο κεφάλαιο ΣΤ΄ με τα άρθρα 27 έως και 41, ρυθμίζονται ζητήματα σχετικά με την αναγνώριση χρόνου μετοχικής σχέσης, βοηθήματα, μερίσματα, κρατήσεις και διοίκησης των Μετοχικών Ταμείων.

Το άρθρο 27, καθορίζει αυτεπάγγελτη διαδικασία αναγνώρισης χρόνου προϋπηρεσίας στου Εθελοντές Μακράς Θητείας, από την κατάταξή τους, μέχρι έναρξη ισχύος του ν.2936/2001.

Το άρθρο 28, αναπροσαρμόζει και επανακαθορίζει τους δικαιούχους του βοηθήματος, λόγω θανάτου των απόστρατων, μετόχων του Μετοχικού Ταμείου Ναυτικού.

Με τα άρθρα 29 και 30, ρυθμίζονται θέματα που αφορούν τα μερίσματα των μετόχων του Μετοχικού Ταμείου Στρατού στη βάση των διατάξεων του νέου μισθολογίου, χωρίς οι διατάξεις να θίγουν τους μερισματούχους που έχουν ήδη κατοχυρώσει δικαίωμα μερίσματος ή βοηθήματος οικογενειακής ή επαγγελματικής αυτοτέλειας, το ΒΟΕΑ, με τις διατάξεις που ίσχυαν μέχρι τώρα.

Με το άρθρο 31, εισάγεται η δυνατότητα για καταβολή εκτάκτου μερίσματος, σε περίπτωση που τα οικονομικά των ταμείων το επιτρέπουν.

Τα άρθρα 32 και 33, καθορίζουν τους δικαιούχους λήψης του εφάπαξ βοηθήματος και της εφάπαξ χρηματικής αρωγής από τον Ειδικό Λογαριασμό Χρηματικής Αρωγής οικογενειών στρατιωτικών, που καταβάλλονται, σε περίπτωση θανάτου μετόχου.

Με το άρθρο 34, ρυθμίζεται η καταβολή μερίσματος από το Μετοχικό Ταμείο Στρατού, για στρατιωτική σύνταξη λόγω ανικανότητας εξαιτίας της υπηρεσίας.

Το άρθρο 35, προβλέπει την αναδρομική από την 1/1/2022, αλλά όπως δεσμεύτηκε και ο κύριος Υπουργός, θα εξετάσει να ισχύσει από την 1/1/2021 η κατάργηση των μειώσεων που είχαν υποβληθεί - επιβληθεί με τον ν.4093/2012, στα μερίσματα και στην οικονομική ενίσχυση που καταβάλλουν τα Μετοχικά Ταμεία Στρατού, Ναυτικού και Αεροπορίας. Εδώ, μπορούμε να πούμε, ότι αποκαθίσταται κατά ένα μεγάλο μέρος η αδικία σε βάρος των αποστράτων των Ενόπλων Δυνάμεων, εφόσον αναφερόμαστε αναδρομικά για το 2022 και το 2021.

Με το άρθρο 36 έως και 38, ρυθμίζονται θέματα που αφορούν την καταβολή ποσών στα Μετοχικά Ταμεία, λόγω γάμου.

Με το άρθρο 39, ορίζεται κράτηση υπέρ του Μετοχικού Ταμείου Ναυτικού, σχετική με την ανέγερση ναυτικού νοσοκομείου.

Με το άρθρο 40, καθιερώνεται η υποχρέωση των Μετοχικών Ταμείων και των τριών κλάδων, να εκπονούν τακτικά αναλογιστική μελέτη βιωσιμότητας, ενώ με το άρθρο 41, αναμορφώνεται η σύνθεση του Διοικητικού Συμβουλίου του Μετοχικού Ταμείου Στρατού.

Στο Κεφάλαιο Ζ΄ με τα άρθρα 42 έως και 46, ρυθμίζονται θέματα οικονομικής φύσεως σχετικά με το εφάπαξ, βοηθήματα, χρηματικά εντάλματα πληρωμών εισφοράς για Ενώσεις αναπήρων και θυμάτων πολέμου και αξιοποίησης ακίνητης περιουσίας των Ενόπλων Δυνάμεων, καλύπτοντας κενά της ισχύουσας μέχρι τώρα νομοθεσίας.

Στο τρίτο μέρος με τα άρθρα 47 έως και 54, αφορά, στη ρύθμιση ζητημάτων σταδιοδρομίας και εξέλιξης των στελεχών των Ενόπλων Δυνάμεων.

Με το άρθρο 47, ορίζεται ως καταληκτικός βαθμός για τους Εθελοντές Μακράς Θητείας, αυτός του Υπολοχαγού και όσα αποστρατευτικός αυτός του Λοχαγού, αποκαθιστώντας θα έλεγα μια αδικία, αφού μέχρι τώρα συνέπιπτε ο καταληκτικός του Υπολοχαγού με τον αποστρατευτικό.

Με το άρθρο 48 καθορίζεται ένα νέο πλαίσιο ένταξης των αξιωματικών της νοσηλευτικής που αποκτούν πτυχίο Ιατρικής, Οδοντιατρικής, Κτηνιατρικής και Φαρμακευτικής Σχολής και Τμημάτων Ψυχολογίας του Υγειονομικού Σώματος. Για τους αξιωματικούς που φοιτούν ήδη, προβλέφθηκε μεταβατική διάταξη, που προχωρούν με τη μέχρι τώρα ισχύουσα διαδικασία.

Με το άρθρο 49, εισάγεται νομικό πλαίσιο για την εξέλιξη των Αξιωματικών και Ανθυπασπιστών πολεμικής διαθεσιμότητας, που έχουν ιδιαίτερες διακρίσεις σε ολυμπιακό αγώνισμα αθλητών με αναπηρία.

Με το άρθρο 50, εισάγεται η δυνατότητα ευελιξίας στον προβλεπόμενο χρόνο διοικήσεως, για τη διευκόλυνση μετακινήσεων των στελεχών.

Με το άρθρο 51, αίρονται ασάφειες σε σχέση με την αναγκαιότητα έκδοσης Προεδρικών Διαταγμάτων. σε περιπτώσεις προαγωγής αξιωματικών.

Με το άρθρο 52, ορίζονται τα είδη των κρίσεων, για τους αξιωματικούς που τίθενται εκτός οργανικών θέσεων.

Με το 53, διευρύνεται το πεδίο εφαρμογής του άρθρου 37 του ν.4494/2017, ώστε να υπαχθούν σε αυτό και οι αξιωματικοί που προέρχονται από τις Ανώτερες Στρατιωτικές Σχολές Υπαξιωματικών και συμπλήρωσαν 25 χρόνια πραγματικής στρατιωτικής υπηρεσίας μέχρι 31/12/ 2008, δηλαδή, όσοι εισήχθησαν στις Ένοπλες Δυνάμεις τα έτη ‘91, ‘92 και ‘93. Σκοπός της εν λόγω ρύθμισης, είναι η σταδιοδρομική αποκατάσταση τριών ακόμη τάξεων, με στόχο την ομαλή στρατιωτική τους εξέλιξη.

Θα μου επιτρέψετε, όμως, να πω, κύριε Υπουργέ, ότι το θέμα της ιεραρχίας και της εξέλιξης των τάξεων που εισήχθησαν από το 1994 έως και το 2010 που ίσχυε ο ν. 3283, ο οποίος είναι ένας πολύ κακός νόμος, θα πρέπει να μας απασχολήσει πολύ στη συνέχεια και να το δούμε ολιστικά, διότι έχουν δημιουργηθεί αδικίες και διαχωρισμοί που όσο μένουν προς τα πίσω γίνονται όλο και δυσκολότερα διαχειρίσιμα.

Με το άρθρο 54 εισάγεται ρύθμιση για τους Αξιωματικούς Ολυμπιονίκες του Στρατού Ξηράς εξομοιώνοντάς τους με τους αντίστοιχους των άλλων κλάδων.

Στο Δ’ Μέρος και στα άρθρα από 55 ως 61 ρυθμίζονται ζητήματα στρατολογικής φύσης, τροποποιώντας τις ρυθμίσεις του ισχύοντος στρατολογικού ν. 3421/2005 με σκοπό τη δικαιότερη και λειτουργικότερη αντιμετώπιση των στρατολογικών θεμάτων, αίροντας ασάφειες και αδικίες του παρελθόντος.

Θα ήθελα να κάνω μια ειδική μνεία στο άρθρο 59 που καθιερώνει την κλήση των στρατευσίμων με τη χρήση ηλεκτρονικών μεθόδων, μειώνοντας έτσι το οικονομικό αλλά και το διοικητικό κόστος κλήσης χιλιάδων στρατευσίμων για την κατάταξη.

Το Μέρος Ε’ με τα άρθρα 62 μέχρι 68 αποσκοπεί στον εκσυγχρονισμό του θεσμού της Εθνοφυλακής, ορίζοντας τον σκοπό, την οργάνωση, την αποστολή, τη στελέχωση, τις υποχρεώσεις και τα δικαιώματα. Θα μου επιτρέψετε να πω, κύριε Υπουργέ, εξαίροντας την προσπάθειά σας για έναν θεσμό θα έλεγα παρεξηγημένο, ότι κάποια θέματα τα οποία υπήρχαν σε διαβούλευση, τώρα έχουν βγει και έχουν σχέση με την εκπαίδευση και το καθεστώς των Εθνοφυλάκων ως εργαζόμενοι. Θεωρώ ότι αυτά θα ρυθμιστούν στη συνέχεια, είτε με τον Κανονισμό Λειτουργίας, είτε με εγκυκλίους από τα Γενικά Επιτελεία.

Το Μέρος ΣΤ’ με τα άρθρα 69 και 75 ρυθμίζει θέματα, όχι σχετικά μεταξύ τους, αρμοδιότητας Υπουργείου Εθνικής Άμυνας, καθένα από τα οποία χρειαζόταν παρέμβαση νομοθετικής ρύθμισης. Αξίζει να αναφερθώ στο άρθρο 69, όπου προβλέπεται η σύσταση στο Υπουργείο Εθνικής Άμυνας αυτοτελούς Γραφείου με έργο την προστασία δεδομένων κοινωνικού χαρακτήρα και αφορούν στη δυνατότητα των αδελφών των θανόντων στρατιωτικών των Ενόπλων Δυνάμεων να υπηρετούν στον κλάδο που υπηρέτησε ο αποθανών αδελφός, κάτι που ίσχυε μέχρι τώρα για τα παιδιά των αποθανόντων.

Το Ζ’ Μέρος και τα άρθρα από 76 έως 78 περιλαμβάνει τις απαραίτητες εξουσιοδοτικές μεταβατικές και καταργούμενες διατάξεις, απαραίτητες, όμως, διατάξεις για την ομαλή μετάβαση από το ισχύον νομικό καθεστώς στο νέο.

Τέλος, το Μέρος Η’ ρυθμίζει την έναρξη ισχύος του νόμου.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε κι εμείς τον Εισηγητή της Νέας Δημοκρατίας, κ. Μανωλάκο.

Το λόγο έχει ο Εισηγητής του ΣΥ.ΡΙΖ.Α., κ. Τσίπρας.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κύριοι συνάδελφοι, θα ξεκινήσω με τα άρθρα 3 έως 14 που αφορούν τις συστάσεις των Ειδικών Λογαριασμών Πρόνοιας στο Στρατό Ξηράς και Πολεμική Αεροπορία. Η πρώτη παρατήρηση είναι ότι δεν υπάρχουν μελέτες σκοπιμότητας και βιωσιμότητας που να δικαιολογούν τη σύσταση λογαριασμών, δηλαδή δεν ξέρω με βάση ποια μελέτη έχουμε σύσταση, αλλά, κυρίως, για το ύψος της εισφοράς που δεν είναι 0,3, είναι μέχρι 1%, όπως προβλέπεται, και μπορεί να γίνει 1%. Η δε πρακτική να επιβάλλετε φόρο συγκράτησης μετά από πρόταση των Διοικητικών Συμβουλίων του Μετοχικού Ταμείου Στρατού ή Αεροπορίας και έγκριση του Υπουργού, είναι προφανώς προβληματική. Δεύτερη παρατήρηση, είναι ότι αφορούν μόνο τους εν ενεργεία και όχι τους απόστρατους, ενώ μέλη των υπόψη Ταμείων είναι όλοι τους. Θα υπάρξει, δηλαδή, ανισότητα στην αντιμετώπιση εντός τριών Ταμείων ενώ οι ανάγκες είναι ίδιες. Οι λογαριασμοί αυτοί καλούνται να καλύψουν δαπάνες που ως τώρα καλύπτονται ή θα έπρεπε να καλύπτονται, εν πάση περιπτώσει, είτε από τα έσοδα των Ταμείων, είτε από την υπηρεσία. Ένα τέτοιο παράδειγμα είναι και η κάλυψη δικηγορικής αμοιβής για υποθέσεις που είναι στα καθήκοντα των εν ενεργεία. Ο υπόψη λογαριασμός των άρθρων σημαίνει επιβάρυνση των εν ενεργεία μέχρι 1%, την ώρα που η αντίστοιχη παύση κράτησης 1% υπέρ του Μετοχικού Ταμείου Στρατού μειώνει τα έσοδά του και υπονομεύει τη βιωσιμότητά του και αυτό παρουσιάζεται ως παροχή της κυβέρνησης στους εν ενεργεία, ενώ στην πράξη θα υπονομεύσει τα μελλοντικά τους μερίσματα. Πρόκειται, δηλαδή, για ρύθμιση στα όρια της απάτης, την ίδια στιγμή που δικάζει εν ενεργεία και απόστρατους.

Αυτό το οποίο είχε ακουστεί ότι ο ίδιος λογαριασμός λειτουργεί εδώ και χρόνια στο Μετοχικό Ταμείο Ναυτικού προφανώς δεν μπορεί να είναι αποδεκτό σαν επιχείρημα, γιατί μιλάμε για τελείως άλλες καταστάσεις και εποχές, άλλα μισθολόγια, άλλες δυνατότητες κ.λπ. στο παρελθόν.

Σε κάθε περίπτωση, εάν κριθεί αναγκαία η δημιουργία αυτού του λογαριασμού, αυτή πρέπει να προκύψει μετά από μελέτη σκοπιμότητας, βιωσιμότητας κλπ. και με σχετική διαβούλευση όλων των φορέων και θα πρέπει να είναι βέβαια διακλαδικό το αποτέλεσμα, χωρίς ανισότητες στην οικογένεια των Ενόπλων Δυνάμεων.

Στα άρθρα 15, 16 και 17 είναι προφανές ότι διαφωνούμε. Εισάγετε μια κράτηση, ειπώθηκε και προηγουμένως, 1% υπέρ ΝΙΜΤΣ στους Αποστράτους Ξηράς και Πολεμικής Αεροπορίας, πέραν της ήδη υπάρχουσας εισφοράς του 6% στον ΕΟΠΥΥ που συμβαίνει σε όλο το δημόσιο τομέα. Έχουμε, δηλαδή, ένα σύνολο 7% που είναι προφανώς αντισυνταγματικό, πέραν του ότι διατηρείται και η κράτηση 3% από τα μερίσματα.

Το ΝΙΜΤΣ, ενώ έχει υπαχθεί στην 1η ΥΠΕ, επιχορηγείται από το κράτος, μετέχει στις εφημερίες των γενικών νοσοκομείων κ.λπ., πρόσβαση έχουν όλοι οι πολίτες, με βάση νόμο του 2010, που αποτελούν περίπου το 70% νοσηλευόμενων και ασθενών.

Επιπλέον, δεύτερη παρατήρηση για την Πολεμική Αεροπορία, δεν επιλύεται το χρονίζων πρόβλημα της εισφοράς των αποστράτων υπέρ του ΝΙΜΤΣ, οι οποίες, με την ίδρυση του 251, θα έπρεπε να καλυφθούν προφανώς σ’ αυτό και παραμένει αυτό το πρόβλημα.

Η πρόταση είναι αυτονόητη, ισότητα μεταξύ πολιτών και στρατιωτικών. Σήμερα υπάρχει προφανής ανισότητα σε βάρος των στρατιωτικών. Χρειάζεται ισότητα κρατήσεων και πλήρης πρόσβαση σε ιατρική και φαρμακευτική περίθαλψη σε όλη την επικράτεια για απόστρατους, μέλη οικογενειών εν ενεργεία και αποστράτων δηλαδή, και για τους εν ενεργεία λόγω ιδιότητας πρέπει να ακολουθούν, βέβαια, και την …… υγειονομικού των Ενόπλων Δυνάμεων αλλά αυτό να μην αντιβαίνει την πρέπουσα περίθαλψη και ιατρική και φαρμακευτική που έχουν ανάγκη. Αυτό δεν το επιλύει καθόλου το παρόν νομοσχέδιο. Πιθανώς να χρειάζεται ιδιαίτερο νομοσχέδιο γι’ αυτό, με ιδιαίτερη διαβούλευση και μελέτη.

Άρθρα 18 και 19, πηγαίνω στο τρίτο σκέλος. Είναι λεπτομέρειες άνευ ουσίας και τεχνικά θέματα.

Άρθρο 20. Επειδή δεν υπάρχει μέριμνα στην πραγματικότητα, παρουσιάζεται ως παροχή κάτι που ήδη ατύπως ισχύει για Υπαξιωματικούς και ΕΠΟΠ. Είναι ακατανόητο καταρχάς γιατί δεν ισχύει για τους ΟΒΑ - στις λέσχες σιτίζονται αστυνομικοί, λιμενικοί, πυροσβέστες, δάσκαλοι, καθηγητές κλπ. - οι οποίοι εξακολουθούν να παραμένουν αόρατοι για τις Ένοπλες Δυνάμεις. Ενώ αποτελούν μέλη των Ενόπλων Δυνάμεων με σύμβαση, στερούνται, πλην του μισθού, κάθε λοιπής έμμεσης ή άμεσης παροχής και δεν προβληματίζει την ηγεσία του Υπουργείου το γεγονός πως δεν καλύπτονται ούτε οι μισές θέσεις που προκηρύσσονται γι’ αυτούς, υπάρχει τεράστιο πρόβλημα δηλαδή, και οι περισσότεροι παραιτούνται ή παραπονούνται πριν τη λήξη της σύμβασης.

Σχετικά με το άρθρο 21 και για λόγους αρχής όποιος κάνει χρήση των Υπηρεσιών των Στρατιωτικών Λεσχών θα πρέπει να καταβάλλει ανάλογη συνδρομή στο πλαίσιο μιας ισότητας.

Το άρθρο 22, μίλησα προηγουμένως, είναι σε θετική κατεύθυνση, αλλά δεν επιλύει καθόλου το μεγάλο πρόβλημα της ιατροφαρμακευτικής περίθαλψης.

Στα άρθρα 23 και 24 εισάγεται μία δυσμενής ρύθμιση για ανθρώπους που έχουν νοσήσει κατά τη διάρκεια της καριέρας τους. Να επισημάνω, προφανώς, ότι το πρόβλημα είχε λυθεί με το άρθρο 2 του ν. 4609/2019 επί ΣΥ.ΡΙΖ.Α., αλλά δεν υπήρξαν αργότερα από την καινούργια κυβέρνηση αντίστοιχες Υπουργικές Αποφάσεις ή εφαρμοστικές. Έτσι, το παρόν νομοσχέδιο στην ουσία επαναφέρει την ήδη καταργημένη διάταξη του 1973 επί χούντας, που τιμωρεί όσα στελέχη εμφανίζουν κατά τη διάρκεια του εργασιακού τους βίου κάποιο ανίατο νόσημα. Υπάρχει η δυνατότητα προφανώς αυτοί οι άνθρωποι να προσφέρουν τις υπηρεσίες τους από άλλη θέση και με κάποιο τρόπο να τερματίσουν αξιοπρεπώς τον εργασιακό τους βίο, αλλά αυτή η ρύθμιση εκφράζει μια αντίληψη αρίων μέσα στο στράτευμα και όλοι οι υπόλοιποι να πάνε στον καιάδα. Είναι, λοιπόν, σε τελείως λάθος κατεύθυνση.

 Σε ό,τι αφορά το άρθρο 26, εφόσον υπάρχει σοβαρό πρόβλημα υγείας πρέπει να υπάρχει ανάκληση αποστράτου σε ενεργό υπηρεσίας για αναβάθμιση των όρων νοσηλείας, αλλά δεν κατανοούμε γιατί δεν είναι και οι αποδοχές εν ενεργεία σε πολύ συγκεκριμένες και διαπιστωμένες ανάγκες της οικογένειας.

 Τα άρθρα 29 και 30 εισάγουν δυσμενή διάκριση μερισματούχων των Μετοχικών Ταμείων προς όφελος συγκεκριμένης κατηγορίας στρατιωτικών, κυρίως, των πολύ ανώτατων στρατιωτικών. Οι όποιες παροχές είναι λογικό ότι πρέπει να είναι απόλυτα αντιπροσωπευτικές των κρατήσεων που έχουν καταβληθεί σε όλο τον εργασιακό βίο, όπως θα έπρεπε να ισχύει και για τους υπόλοιπους δημόσιους και ιδιωτικούς υπαλλήλους.

 Τώρα το θέμα των Ταμείων γενικά είναι μεγάλο και μόνο αυτό να πιάσουμε, δηλαδή, έχει και εκεί διαμορφωθεί ένα πολυδαίδαλο σύστημα που γεννάει πικρίες, υπάρχουν αδικίες κ.λπ.. Για παράδειγμα, το Μετοχικό Ταμείο Ναυτικού και της Αεροπορίας λόγω μεγάλων ακριβών αγορών και τα τελευταία 3,5 - 4 χρόνια πλοία και αεροπλάνα εισπράττουν τεράστια ποσά.

Η εισφορά 4% ελπίζουμε και αυτή να μην περικοπεί, γιατί κάτι τέτοιο είχε πει ο κ. Σκυλλακάκης. Νομίζω ότι ήταν και απόφαση, αλλά από ό,τι είπε πριν ο κ. Υπουργός εκτός συνεδρίασης δεν έχει υπάρξει σχετική απόφαση.

Νομίζω ότι είναι απόφαση, κύριε Υπουργέ, η περικοπή από 4% σε 2% ή τουλάχιστον αυτό δημοσιεύτηκε, εκτός και εάν είναι λάθος το δημοσίευμα.

 Σε αντίθεση με το Μετοχικό Ταμείο Στρατού που είναι ο φτωχός συγγενής απαιτείται λύση αποφασιστική.

Ελπίζω να είναι μυθεύματα όλα, γιατί για τα προηγούμενα οπλικά συστήματα δεν ήταν μυθεύματα τελικά. Αυτό όπως καταλαβαίνετε - δεν θέλω να πω τη λέξη - αγγίζει τα όρια εθνικής …. δεν θέλω να πω τη λέξη.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Μην προτρέχετε και μην υπερβάλλετε στους ισχυρισμούς σας.

Θα τα πούμε.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)** : Δεν προτρέχω.

Εάν γίνει θα είναι τέτοιο πράγμα, πλέον. Ελπίζω να είναι μυθεύματα όλα, αλλά τα προηγούμενα δεν ήταν, όπως αποδείχθηκε.

 Το άρθρο 31 είναι μια – πως να το πω - προεκλογική παροχή για ένα μη βιώσιμο Ταμείο, το Μετοχικό Ταμείο Στρατού την ώρα που μειώνονται τα έσοδά του με την πρόσφατη κατάργηση εισφοράς 1% των ενεργεία.

Τώρα έρχομαι στο άρθρο 35 που κάτι είπε ο Υπουργός προηγουμένως. Κατ΄ αρχάς, να θυμίσω ότι έχετε δεσμευτεί εσείς προσωπικά, αν θυμάμαι καλά και ο κ. Χαρδαλιάς για παύση της κράτησης από 1.1.2021. Το σωστό θα ήταν να πάει από τις 12.5.2016 που ψηφίστηκε ο νόμος 4387 και τώρα βλέπουμε στο νομοσχέδιο ότι πάει από 1.1.2022 κάτι που είναι αναντίστοιχο και με αυτά που έχει πει η ίδια η ηγεσία του Υπουργείου Άμυνας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Είχα πει εγώ από το 2016;

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Όχι, για το 2021 είχατε πει.

 Εγώ λέω ότι πρέπει να πάει από το 2016.

 Στα άρθρα 36 και 38, πάλι έχουμε πρόβλημα ισότητας και διακλαδικότητας που ούτε στην κοινή πολιτική για τα τρία Μετοχικά Ταμεία δεν εφαρμόζεται και σήμερα στο Μετοχικό Ταμείο Στρατού ψάχνουν για αναδρομική ποσοστιαία εισφορά από το 2002 (αναγνώριση του γάμου), ενώ το Μετοχικό Ταμείο Ναυτικού για παράδειγμα ορίζει ποσό.

 Τα άρθρα 45 και 46 που αφορούν το θέμα της αξιοποίησης της ακίνητης περιουσίας των Ενόπλων Δυνάμεων είναι εξαιρετικά προβληματικό, δηλαδή, εδώ πέρα υπάρχει ένα τεράστιο ζήτημα με αυτή τη μείωση από 5& σε 3% του ανταλλάγματος. Επειδή υπάρχει μια σχετική φιλοσοφία της Κυβέρνησης και για άλλα περιουσιακά στοιχεία του Δημοσίου και επειδή την ίδια στιγμή έχουμε ανάγκη να αξιοποιήσουμε την περιουσία και για βοηθήσουμε να επιλυθεί το τεράστιο στεγαστικό πρόβλημα που αντιμετωπίζουν οι εν ενεργεία, ειδικά στις ακριτικές περιοχές, είναι κάτι που δεν πρέπει με τίποτα να γίνει και πρέπει να υπάρξει σοβαρή μελέτη, μήπως πάει και σε αύξηση - το 5% ήταν δικό μας - όχι σε μείωση.

 Κύριε Υπουργέ, θα τρέξουν και με 5% οι διαγωνισμοί.

 Τώρα σε ό,τι αφορά συνολικά το Γ’ Μέρος μίλησα και χθες και θα επαναλάβω και σήμερα, διαιωνίζεται με τις διάφορες ρυθμίσεις ένα μεγάλο πρόβλημα που υπάρχει μέσα στον χώρο των Ενόπλων Δυνάμεων στην Ελλάδα, γιατί δεν υπάρχει σε τόσο μεγάλο βαθμό σε καμία χώρα, τουλάχιστον, του δυτικού κόσμου. Είπα ότι μόνη λύση είναι ο διαχωρισμός που αφορά μια μεγάλη μεταρρύθμιση, ο διαχωρισμός βαθμολογίου - μισθολογίου, έτσι ώστε και αξιοκρατία να υπάρχει με βάση καταρχάς το πώς έχει μπει κανείς στο στράτευμα, τι έχει τελειώσει, δηλαδή, και μετά στη συνέχεια την πορεία του, ώστε να μην υπάρχει αναξιοκρατία, να μην υπάρχουν αδικίες και να μην υπάρχει διαχωρισμός σε βαθμό που δεν θα έπρεπε στο ένστολο δυναμικό των Ενόπλων Δυνάμεων και λοιπά.

Για την Εθνοφυλακή δεν μίλησα χθες, αλλά επειδή πήγα έγινε σχετική κουβέντα σήμερα, χρειάζεται να ξαναδούμε από την αρχή το θέμα της Εθνοφυλακής. Είναι απαραίτητη επιχειρησιακά στις ακριτικές περιοχές Έβρο και νησιά, δεν είναι σήμερα λειτουργική με το υπάρχον θεσμικό πλαίσιο, δεν υπάρχουν κίνητρα να προσελκύσουν χρήσιμους ανθρώπους ούτε ρυθμίζεται κάτι τέτοιο από το παρόν νομοσχέδιο και πρέπει, όπως και το θέμα, όπως είπα πριν της ιατροφαρμακευτικής περίθαλψης να το δούμε σε ένα ξεχωριστό νομοσχέδιο.

 Σε καμία περίπτωση να μην χρησιμοποιείται το θέμα της Εθνοφυλακής ή όπως αλλιώς το ονομάσουμε για άλλο είδος στοχεύσεις στον υπόλοιπο χώρο της Ελλάδας.

 Τώρα επανέρχομαι σε αυτά τα οποία λείπουν.

Το ένα πρώτο ζήτημα αφορά τους ΕΠΟΠ στην ηλικία των 50 ετών μία συνταξιοδότηση που τους αφήνει στον αέρα. Μπορεί να υπάρξει οποιουδήποτε είδους λύση, όπως για παράδειγμα η σύνταξη στα 60, αλλά πάντως μια λύση να μην αφήνει ξεκρέμαστους τους ανθρώπους αυτούς. Δεν ξέρω καν, εάν είναι ζήτημα αυτό του Υπουργείου Οικονομικών, τουλάχιστον, για το 2023, δηλαδή να έχει προγραμματίσει το Υπουργείο Οικονομικών στις δαπάνες αυτούς οι οποίοι δεν θα είναι πλέον στο στράτευμα, αν απολυθούν.

Άρα, δεν ξέρω, εάν είναι καν θέμα του Υπουργείου Οικονομικών, αλλά ό,τι και να είναι, είναι ζήτημα όλης της κυβέρνησης.

 Το δεύτερο θέμα που έθεσα και εχθές, η μισθολογική αποκατάσταση προαχθέντων πριν τρία χρόνια εθελοντών μακράς θητείας στον βαθμό του ανθυπολοχαγού που συνεχίζουν και πληρώνονται με κατώτερο βαθμό, το οποίο θεσμοθετήθηκε το 2019. Μην πει κανείς ότι δεν το φροντίσαμε, γιατί δεν μπορούσε λόγω του χρόνου να γίνει. Αυτό πρέπει να γίνει προφανώς στην επόμενη κυβέρνηση και δεν έγινε τώρα 4 χρόνια.

Το τρίτο, η άρση της αδικίας της μισθολογικής κατάταξης των σπουδαστών Στρατιωτικών Σχολών Ενόπλων Δυνάμεων συγκριτικά με τις Σχολές των Σωμάτων Ασφαλείας. Υπάρχουν επίσης ζητήματα σε σύγκριση με τα Σώματα Ασφαλείας σε ό,τι αφορά την υπερωριακή απασχόληση συν ότι είναι τα νυχτερινά κ.λπ..

 Το τέταρτο ζήτημα αφορά τους στρατεύσιμους που δεν υπάρχει απολύτως τίποτα, είναι αόρατοι. Σήμερα φέραμε εδώ πέρα τους εφέδρους και δεν υπάρχει απολύτως τίποτα για τους στρατεύσιμους που είναι και αριθμητικά πολλαπλάσιο προσωπικό. Χρειάζεται μια δίκαιη θητεία για όλους τους κλάδους, προσανατολισμός θητείας σε καθαρά επιχειρησιακά καθήκοντα, ώστε να εξασφαλίζει την ύπαρξη εκπαιδευμένης εφεδρείας, σύνδεσή της με δράσεις και πολιτικές ανταποδοτικότητας, ώστε να καταστεί και προσωπικά επωφελής για τους εργαζόμενους.

Αύξηση της μηνιαίας αποζημίωσης – τα είπα και χθες - γιατί δεν μπορεί να τους έχουμε τους στρατεύσιμους σε αυτή την κατάσταση. Για παιδιά που προέρχονται από λαϊκές οικογένειες, με χαμηλά εισοδήματα είναι πολύ μεγάλο πρόβλημα. Οικονομικά ένας στρατεύσιμος που πάει σε ακριτικές περιοχές και βρίσκεται μακριά από την οικογένειά του και δεν έχει στήριξη, ακόμη και το λίγο το οποίο δεν θα του λύσει το πρόβλημα είναι μία σημαντική ενίσχυση για τον ίδιο, έστω σε μία έξοδο να έχει κάτι.

 Πέμπτον, ένα αξιοκρατικό, εφαρμόσιμο και αδιάβλητο σύστημα μεταθέσεων και προαγωγών άμεσα προσβάσιμο και ελέγξιμο που δεν υπάρχει τέτοιο πράγμα σήμερα, από τα ίδια τα στελέχη προσβάσιμο και ελέγξιμο, ώστε όλοι να αποκτήσουν την αίσθηση πως λειτουργούν σε ένα ασφαλές εργασιακό περιβάλλον, όπου απερίσπαστοι θα αναπτύξουν το μέγιστο των δυνατοτήτων τους.

Είναι βέβαια γνωστό ότι όσο περισσότερη αίσθηση υπάρχει για τους ένστολους ότι υπάρχει αξιοκρατία πολύ περισσότερο μπορούν να αποδώσουν. Το έκτο είναι το μισθολόγιο, το οποίο δεν έχει έρθει. Όλο έρχεται και όλο δεν έχει έρθει. Προφανώς δεν πρόκειται να έρθει μέχρι τις εκλογές. Αλλιώς ο Πρωθυπουργός ας το πει.

Αναφορικά με τις οικονομικές απολαβές των στελεχών των Ενόπλων Δυνάμεων, οι οποίες, όπως είπα και χθες, υπέστη τεράστιες περικοπές, ίσως τις μεγαλύτερες στον δημόσιο τομέα, στα χρόνια του μνημονίου, υπήρχαν υποσχέσεις για θέματα όπως υπερωριακή απασχόληση και η αποκατάσταση μισθολογικών αδικιών. Αυτά παραμένουν και στο παρόν νομοσχέδιο άλυτα. Έβδομο, δεν προβλέπεται άρση της αδικίας για τη χορήγηση επιδόματος τοκετού 1.300 ευρώ από τις γυναίκες ανθυπολοχαγούς βαθμολογικά.

Αυτά είναι τα πιο βασικά τα οποία ήθελα να πω σήμερα. Το τελευταίο είναι πάλι κάτι που δεν έχει υπάρξει, για το θέμα το στεγαστικό. Πρέπει να υπάρξει και για αυτό ξεχωριστή πρωτοβουλία και ενίσχυση. Δεν μπορεί να επιλυθεί άμεσα το πολύ μεγάλο στεγαστικό πρόβλημα που αντιμετωπίζουν τα στελέχη των Ενόπλων Δυνάμεων, ειδικά σε ακριτικές περιοχές. Σας ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Ευχαριστώ, κύριε Πρόεδρε. Στη χθεσινή συνεδρίαση υπενθυμίσαμε την πολιτική γραμμή του ΠΑΣΟΚ - Κίνημα Αλλαγής για τα εθνικά και τα μείζονα θέματα της χώρας, με βάση την εθνική συνεννόηση την οποία υποστηρίζουμε πάντα και, βέβαια, για τη συμβολή μας στην επεξεργασία μιας ολοκληρωμένης στρατηγικής που έχει ανάγκη η χώρα για την εθνική της ισχύ. Ταυτόχρονα, υπενθύμισα ότι έχουμε επισημάνει πολλές φορές, στα πλαίσια των συμφωνιών που στηρίξαμε για την ενίσχυση της εθνικής μας ισχύος, είτε ήταν με τη Γαλλία, είτε με την Αμερική, είτε με άλλες χώρες, την έλλειψη προβλέψεων για ουσιαστική εμπλοκή της εγχώριας παραγωγής, κρατικής και ιδιωτικής, στα εξοπλιστικά προγράμματα και, βέβαια, επισημάναμε ότι, ενώ δόθηκε βάρος στα εξοπλιστικά προγράμματα, τριάμισι χρόνια τώρα δεν υπήρξε η ανάλογη μέριμνα για ένα σημαντικό παράγοντα της εθνικής μας αποτρεπτικής ισχύος, το έμψυχο δυναμικό.

Το νομοσχέδιο διέψευσε τις προσδοκίες τόσο τις δικές μας, όσο και των στελεχών των Ενόπλων Δυνάμεων και του πολιτικού προσωπικού, διότι δεν καλύπτει πολύ βασικές ανάγκες που έχουν δημιουργηθεί τα προηγούμενα χρόνια. Όπως επεσήμανα και στην προηγούμενη συνεδρίαση κατά την ακρόαση των φορέων, βεβαίως υπάρχει ένα άλλοθι το οποίο επικαλείται η Κυβέρνηση, ότι πολλά χρόνια δεν έχει ασχοληθεί με το έμψυχο δυναμικό το Υπουργείο Εθνικής Άμυνας, αλλά αυτό δεν σημαίνει ότι έπρεπε να φτάσουμε στα τριάμισι χρόνια για να ασχοληθούμε. Χρειαζόταν μια πιο συστηματική δουλειά και, βεβαίως, μια ευρεία διαβούλευση. Εδώ θέλω να τονίσω ότι κακώς, κύριε Πρόεδρε, αποκλειστήκαν δύο φορείς από τη διαβούλευση και δεν τους δώσαμε τη δυνατότητα να μιλήσουν και να πουν τις απόψεις τους, τόσο ο συλλογικός φορέας των μηχανικών της Αεροπορίας μας, όσο και η Ένωση Οικογενειών, που θα μπορούσαν να πουν σημαντικά πράγματα και προτάσεις.

Σε σχέση με τη στάση μας, υπάρχει ένας μεγάλος αριθμός άρθρων τα οποία βλέπουμε θετικά και για τα οποία θα τοποθετηθούμε αφού ολοκληρωθεί και η διαδικασία, μεγάλος αριθμός που υπερβαίνει το 50%. Όσα άρθρα δεν επιλύουν προβλήματα, αλλά αντίστοιχα, τα δημιουργούν, θα ζητήσουμε την αλλαγή τους, είτε με τοποθέτηση, είτε με τροπολογία που θα καταθέσουμε και θα η τελική στάση εκτιμηθεί από την ανταπόκριση της πολιτικής ηγεσίας. Δύο είναι οι κατηγορίες των προβλημάτων. Έχουμε άρθρα τα οποία προκαλούν οι διατάξεις τους προβλήματα ή λύνουν κάποια δευτερεύοντα, την ώρα που δημιουργούν άλλα, και άρθρα ή θέματα που δεν περιλαμβάνονται στο νομοσχέδιο, για τα οποία αναφέρθηκα αναλυτικά χθες και για τα οποία θα καταθέσουμε τροπολογία. Θα πω στο τέλος για ποια με τίτλους.

Για τα άρθρα από 3 έως 14, που δημιουργούν τους ειδικούς λογαριασμούς χωρίς αναλογιστικές μελέτες, με πολιτική, ουσιαστικά, επιλογή, που μπαίνει αμφισβήτηση και ζήτημα έλλειψης ανταποδοτικότητας και, ενδεχομένως, συνταγματικότητας, που δεν προβλέπεται ούτε ένα ευρώ για την υλοποίηση αυτών των λογαριασμών, αντίθετα το αντίστοιχο που έγινε στον ιδιωτικό τομέα με το νέο επικουρικό το οποίο νομοθετήθηκε, 48 δισεκατομμύρια προβλέφθηκαν στους κρατικούς προϋπολογισμούς από το Γενικό Λογιστήριο του Κράτους για τα επόμενα 30 χρόνια, προκειμένου να υπάρξει μια ομαλή μετάβαση. Εδώ δημιουργούνται ειδικοί λογαριασμοί, θα εισπράττονται εισφορές και, ταυτόχρονα, δεν υπάρχει αυτή η κρατική συμμετοχή. Θεωρούμε ότι είναι πρόχειρη η νομοθέτηση και ζητούμε την απόσυρση των άρθρων 3 έως 14, τα οποία φυσικά και δεν θα ψηφίσουμε αν δεν αποσυρθούν.

Στα άρθρα 15 και 16, είναι θετική η απόσυρση του άρθρου 16. Το άρθρο 20 που αφορά τις στρατιωτικές λέσχες, θα πρέπει να έχει δικαίωμα στις στρατιωτικές λέσχες πρόσβασης όλο το προσωπικό που εργάζεται σε Ένοπλες Δυνάμεις, πολιτικό και στρατιωτικό, καθώς και οι οπλίτες υποχρεωτικής θητείας. Έχουν υπάρξει και νομοθετικές ρυθμίσεις σε ακριτικές περιοχές και στα νησιά και πολίτες έχουν δικαίωμα να συμμετάσχουν. Νομίζω ότι πρέπει να αποσυρθεί το άρθρο. Δεν λύνει κανένα πρόβλημα όλο αυτό να μην πληρώνουν οι απόστρατοι. Δηλαδή, από κει είναι; Δηλαδή, δεν τους κάνετε αναπροσαρμογή συντάξεων και λέτε «ας κάνουμε δώρο το ευρώ της συνδρομής στη λέσχη»; Νομίζω ότι είναι μιζέρια αυτό και δεν λύνει το πρόβλημα. Το 20 πρέπει να αποσυρθεί τελείως. Βέβαια, εμείς θα καταθέσουμε τροπολογία πάνω σε στο άρθρο 20, αν δεν το αποσύρετε. Το άρθρο 21 είναι συναφές και ζητούμε την απόσυρσή του. Αφορά τις στρατιωτικές λέσχες. Είναι μαζί αυτά.

Άρθρα 23 και 24, για την αποστρατεία στελεχών με ανίατα νοσήματα, νομίζω ότι ευλόγως ξεσήκωσε την ΕΣΑμεΑ και όλους όσους έχουν ευαισθησία στα θέματα αναπηρίας. Δεν είναι δυνατόν να αποστρατεύονται με τον τρόπο αυτό. Να επανέρχεται ένα καθεστώς το οποίο είχε καταργηθεί, και καλώς είχε καταργηθεί, και λέμε ότι θα πρέπει να έχουμε μια διαφορετική αντιμετώπιση. Τα άρθρα 23 και 24πρέπει να αποσυρθούν.

Στο άρθρο 26 συμφωνούμε τη διατήρηση της ανάγκης των αποστράτων όταν αντιμετωπίζουν σοβαρά προβλήματα υγείας. Θεωρούμε, όμως, ότι ένας απόστρατος ανακαλείται στην ενεργό υπηρεσία που πρέπει να αποκτά το δικαίωμα λήψης μισθού ανάλογα του βαθμού ανάκτησης και όχι τη σύνταξη, πέραν του δικαιώματος υγειονομικής περίθαλψης. Ζητούμε, λοιπόν, να βελτιωθεί η διάταξη, να αποσυρθεί μέρος της και ιδιαίτερα αυτό που αφορά την καταβολή μισθού, αναλόγως του βαθμού ανάκτησης αντί της σύνταξης. Τροπολογία και εδώ, λοιπόν.

Στο άρθρο 29 και το συναφές 30, γίνεται αναπροσαρμογή των μερισμάτων προς όφελος των υψηλόβαθμων ανώτατων αξιωματικών. Γιατί το κάνετε αυτό; Γιατί βάζετε πάλι ζητήματα ότι προσέχουμε τους ανώτατους αξιωματικούς περισσότερο και λιγότερο τους χαμηλότερους, που είναι και χαμηλοσυνταξιούχοι σε σχέση με τους πρώτους;

Υπάρχει κανείς λόγος να το κάνετε αυτό; Το έχουν ζητήσει εις βάρος των άλλων; Όλοι ζητούν βελτίωση αυτών που έχουν ήδη είτε είναι αποδοχές είτε σύνταξη είτε οτιδήποτε, αλλά κανείς δεν ζητά να γίνει εις βάρος των άλλων. Δεν το κατανοούμε είναι μια ακατανόητη πολιτική. Να αυξηθούν αναλογικά σε όλους, όταν μάλιστα το Μετοχικό Ταμείο Στρατού αναζητεί έσοδα με διάφορους τρόπους κυρίως άδικους όπως η ΚΥΑ περικοπών στον ΒΟΕΑ ή το άρθρο 34 του νομοσχεδίου αυτού. Θα πρέπει να είμαστε περισσότερο δίκαιοι. Απόσυρση λοιπόν του άρθρου-θα καταθέσουμε τροπολογία-απόσυρση και του 29 και του 30.

Άρθρο 35. Να τηρήσετε κύριε Υπουργέ τις δεσμεύσεις σας. Και επειδή έχει γίνει πολύ συζήτηση, ήταν πολύ θετικό που είπατε ότι θα εξετάσετε αλλά λέτε από το 2022 ανάλογα με τις δυνατότητες των ταμείων. Εγώ νομίζω ότι για έξι χρόνια τουλάχιστον, θα πρέπει να καταργηθεί η εισφορά και να ισχύσει η αναδρομικότητα. Εξετάστε το αλλά μην το αφήσετε στο μέλλον, πότε θα γίνει αυτή η εξέταση. Θα πρέπει να έχουμε μέχρι την Πέμπτη που έχουμε τη δεύτερη ανάγνωση ή την Παρασκευή, την απάντηση. Ένα χρόνο μπορείτε κατά την εκτίμησή σας, ας το φέρετε.

Ταυτόχρονα όμως πρέπει να διατυπώσουμε ότι δεν είναι δίκαιο το ένα εάν είναι κατά εσάς οικονομικά βιώσιμο. Θα πρέπει να υπάρξει μια άνω τελεία και να πούμε ότι αυτό πρέπει να εξεταστεί τουλάχιστο και σε επόμενο χρόνο. Εφόσον υπάρξει βελτίωση στο άρθρο αυτό, θα το ψηφίσουμε όπως είπα και μαζί με άλλα που θεωρούμε θετικά.

Άρθρο 36. Απαράδεκτη η ρύθμιση λόγω της αναδρομικότητα. Προκαλεί αίσθημα αδικίας και αγανάκτησης σε χιλιάδες μέλη του Μετοχικού Ταμείου Στρατού. Επιπλέον, το ποσό του ενός τρίτου του βασικού μισθού για δήλωση γάμου, θεωρείται για τα σημερινά δεδομένα ιδιαίτερα υψηλό. Υπενθυμίζω ότι την ίδια στιγμή επιχειρείται αναπροσαρμογή μεριδίων προς τα πάνω με τα άρθρα 29 και 30. Το λιγότερο που πρέπει να κάνετε κύριε Υπουργέ, είναι να επανεξετάσετε τη ρύθμιση ως προς το ύψος αλλά και την αναδρομικότητα. Ζητούμε την τροποποίηση του άρθρου, θα καταθέσουμε τροπολογία.

Στο άρθρο 47. Η διάταξη αν και κρίνεται και είναι ευνοϊκή για συγκεκριμένη προέλευση προσωπικού ΕΜΘ, εντούτοις δημιουργεί την εντύπωση για αδικία απέναντι σε άλλες κατηγορίες στρατιωτικού προσωπικού. Είναι αυτά που πολλές φορές βλέπουμε να ικανοποιείται μία κατηγορία και να ενισχύεται το αίσθημα αδικίας σε άλλη. Ή πρέπει να τροποποιηθεί να συμπληρωθεί- θα δούμε σε αυτό πως στην πορεία θα το αντιμετωπίσετε- για να τοποθετηθούμε.

Άρθρο 50. Αντίκειται στην αρχή της αναλογικότητας που διέπει το διοικητικό δίκαιο, καθώς ισχύει μόνο σε περίπτωση μετάθεσης εντός εσωτερικού, ενώ παραγνωρίζει το γεγονός ότι η ισχύς πρέπει να επεκτείνει και στις μεταθέσεις εξωτερικού. Εάν υπάρξει η ανάλογη τροποποίηση, θα το ψηφίσουμε το άρθρο. Δεν υπάρχει λόγος γι’ αυτό τον διαχωρισμό.

Άρθρο 53. Είναι θετική η διάταξη αλλά επιλύει το πρόβλημα μόνο για κάποιους. Αποκαθίσταται μια σταδιοδρομική αδικία εις βάρος των αποφοίτων ΑΣΥ τα έτη 91-93. Είχαμε συμβάλει στην πρώτη αποκατάσταση η οποία έγινε πριν από ενάμιση περίπου χρόνο. Θα πρέπει λοιπόν να γίνει και αυτή η αποκατάσταση για τα έτη 91-93 αποφοίτων ΑΣΥ, αλλά επειδή παραμένει για τις επόμενες τάξεις ή αν θέλετε μεταφέρεται η αδικία στις επόμενες τάξεις, θα πρέπει να έχουμε μια οριστική λύση και σε αυτό το θέμα. Ζητάμε λοιπόν την βελτίωση του άρθρου, θα το ψηφίσουμε εάν βελτιωθεί.

Τώρα γι’ αυτά που δεν περιλαμβάνονται. Εδώ θέλω να κάνω μια παρατήρηση, έχει δυο τρεις διατάξεις για στρατεύσιμους, έχει μια διάταξη-σωστή είναι-που λέει ότι όσοι τελειώνουν απόφοιτοι Σχολών Εμπορικού Ναυτικού, Πλοίαρχοι και Μηχανικοί, κατατάσσονται με την ολοκλήρωση των σπουδών τους στο Ναυτικό στον κλάδο του Ναυτικού. Εγώ προτείνω κύριε Υπουργέ, να συμπεριληφθεί μαζί με τους αποφοίτους Εμπορικού Ναυτικού Πλοίαρχος και Ναυτικούς και η κατηγορία των Ναυπηγών του Εθνικού Μετσόβιου Πολυτεχνείου-είναι των Ναυπηγών-και βεβαίως, με την ολοκλήρωση των σπουδών τους και οι Αεροναυπηγοί, να πηγαίνουν στην Αεροπορία. Δεν υπάρχει λόγος να μην το βάλουμε αυτό, είναι δύο σχολές και αυτό νομίζω ότι θα μας δώσει μια θεσμικότητα χωρίς να χρειάζεται να κάνουν αίτηση ή οτιδήποτε άλλο.

Πάμε τώρα επιγραμματικά σε πέντε θέματα, για τα οποία δεν περιλαμβάνονται και θα καταθέσουμε τροπολογίες, είναι ο μη υπολογισμός από δεδομένων μερισμάτων από τα Μετοχικά Ταμεία Στρατού, Ναυτικού, Αεροπορίας στο άθροισμα των μηνιαίων συντάξεων των δικαιούχων στρατιωτικών συνταξιούχων, η κατάργηση των ορίων ηλικίας αποστρατείας ΕΠΟΠ. Αυτό είναι κορυφαίο θέμα Υπουργέ, μέχρι την Παρασκευή φέρτε ρύθμιση γι’ αυτό το θέμα. Η υπηρεσιακή εξέλιξη στελεχών ΑΣΥ εξαρχής ειδικών καταστάσεων. Θα καταθέσουμε τροπολογία. Μισθολογική κατάταξη σπουδαστών στρατιωτικών σχολών. Εδώ και αν είναι αδικία.

Μετονομασία της Σχολής Μονίμων Υπαξιωματικών Αεροπορίας-θα φέρουμε την τροπολογία, υιοθετώντας την πρόταση του αντίστοιχου φορέα. Κατάργηση υποχρεωτικής εγγραφής και συνδρομών υπέρ Ενώσεως Αποστράτων Αξιωματικών. Σε όλα πλέον στην Ελλάδα τα Σωματεία σε όλα πλέον, ακόμα και στα Νομικά Πρόσωπα Δημοσίου Δικαίου, Τεχνικό Επιμελητήριο, Οικονομικό Επιμελητήριο κλπ, έχει καταργηθεί η υποχρεωτική εισφορά και εγγραφή. Δεν νομίζω ότι χρειάζεται να διατηρείται εδώ, η συνείδηση των αξιωματικών είναι τέτοια που θα παρέχουν εθελοντική την εισφορά, αλλά ένας που δεν θέλει δεν μπορεί να τον υποχρεώνεις να το κάνει αλλιώς πρέπει να επανέλθει και στο Τεχνικό Επιμελητήριο και στο Οικονομικό και στα Σωματεία και παντού.

Με αυτά κλείνω, θα καταθέσουμε όπως σας είπα τις τροπολογίες, έχουμε τη διάθεση συνεννόησης. Θα ψηφίσουμε τα άρθρα τα οποία θεωρούμε θετικά πολύ καθαρά. Αυτά τα οποία έχουν και θετικές και αρνητικές διατάξεις αν δεν βελτιωθούν, θα δούμε τι τοποθέτηση θα έχουμε. Θεωρούμε ότι το έμψυχο δυναμικό των Ενόπλων Δυνάμεων και στρατιωτικοί και πολιτικό προσωπικό, αξίζει τον κόπο και να ασχοληθούμε και να διαθέτει η χώρα το ανάλογο ποσό, προκειμένου να ενισχύεται η θέση τους ώστε να μπορούν απρόσκοπτα να επιτελούν το καθήκον τους απέναντι στην πατρίδα. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κύριε Κεγκέρογλου.

Συνεχίζουμε με τον Ειδικό Αγορητή του Κομμουνιστικού Κόμματος Ελλάδος τον συνάδελφο τον κ. Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Ήδη τοποθετηθήκαμε, χθες και ήμασταν οι μόνοι που το κάναμε, βάζοντας ένα σημαντικό θέμα του χαρακτήρα των Ενόπλων Δυνάμεων, όπως τον αντιλαμβάνεται η Κυβέρνηση και συμφωνούν και τα υπόλοιπα κόμματα της Βουλής. Δηλαδή, Ένοπλες Δυνάμεις, που σημαντικά στοιχεία ισχύος τους, αυτήν τη στιγμή, βρίσκονται σε αποστολές απόλυτα ξένες με την άμυνα της χώρας. Δηλαδή, είναι οξύμωρο «να καίγεται το σπίτι σου και συ να τρέχεις να κάνεις τον πυροσβέστη αλλού». Είναι ένα θέμα, που δεν το βάζει κανένα άλλο κόμμα -προφανώς γιατί η πολιτική τους ταυτίζεται με την αποδοχή αυτής της θέσης, δηλαδή της στήριξης των επιχειρησιακών σχεδίων του ΝΑΤΟ, φυσικά σε βάρος της άμυνας της χώρας. Εκτός και αν πούμε ότι τα εκατοντάδες αντιαρματικά, τα εκατομμύρια σφαίρες και ακόμα και τα σοβιετικά παλιά bb1, που έφυγαν από τη χώρα μας, ήταν μηδενικής αξίας ισχύος για τις Ένοπλες Δυνάμεις. Νομίζω ότι είναι πολύ απλό, για να το αντιληφθεί ο κόσμος.

Τώρα, όσον αφορά στο νομοσχέδιο, το οποίο συζητάμε σήμερα.

Κατά την άποψή μας, φροντίζει απλά να επιφέρει ρυθμίσεις αστικής βελτιστοποίησης της λειτουργίας των μηχανισμών δικαιοδοσίας του Υπουργείου Εθνικής Άμυνας προς την κατεύθυνση της πολιτικής, την οποίαν ήδη αναπτύξαμε και χθες και όπως αυτή αναλυτικά αναφέρεται στο άρθρο 2.

Στο Μέρος Β. ΕΙΔΙΚΟΙ ΛΟΓΑΡΙΑΣΜΟΙ ΠΡΟΝΟΙΑΣ ΣΤΡΑΤΟΥ ΞΗΡΑΣ ΚΑΙ ΑΕΡΟΠΟΡΙΑΣ.

Στα άρθρα 4 και 10, που αναφέρονται στους σκοπούς των Ειδικών Λογαριασμών, βρίσκεται το βασικό κριτήριο της κριτικής μας και της συνολικής καταψήφισης αυτών των Κεφαλαίων.

Ουσιαστικά, προβλέπεται εισφορά των στρατιωτικών στους Ειδικούς Λογαριασμούς, προκειμένου να καλύπτονται ανάγκες υγείας που, είτε δεν παρέχονται από το δημόσιο –δηλαδή, το κράτος και τα ασφαλιστικά Ταμεία- είτε παρέχονται, οπότε οι λογαριασμοί θα λειτουργούν συμπληρωματικά.

Στα ζητήματα της ιατροφαρμακευτικής περίθαλψης, νοσηλείας και λοιπών αναγκών υγείας, η θέση μας είναι για πλήρη και χωρίς προϋποθέσεις παροχής τους από το κράτος, με αντίστοιχη χρηματοδότηση από τον κρατικό Προϋπολογισμό, χωρίς καμία πληρωμή ή συμμετοχή των ασθενών.

Αυτά τα Κεφάλαια, ουσιαστικά, καθιερώνουν την επιπλέον πληρωμή των στρατιωτικών για παροχές που θα έπρεπε να παρέχει το κράτος. Είναι πρόκληση όταν, διαχρονικά, από όλες τις κυβερνήσεις υπάρχει απλοχεριά στην κρατική στήριξη των επιχειρηματικών ομίλων, με παντός είδους κίνητρα. Γενικότερα, εμείς, σε αυτό το κομμάτι, προβάλλουμε την απαίτηση για πλήρη κρατική χρηματοδότηση για τη δωρεάν παροχή όλων όσων σχετίζονται με υγεία, πρόληψη, θεραπεία, αποκατάσταση, φάρμακα, υγειονομικό υλικό και νοσηλεία.

Να καταργηθεί, επίσης, η εισφορά στον κλάδο υγείας των ασφαλιστικών Ταμείων και κάθε είδους έμμεση και άμεση πληρωμή.

Ψηφίζουμε «Κατά» στα άρθρα 3- 8 για το Στρατό Ξηράς, όπως επίσης και στα άρθρα 9 – 14, που αντιστοιχούν στην Πολεμική Αεροπορία.

Στο Κεφάλαιο Γ. ΡΥΘΜΙΣΕΙΣ ΝΟΣΗΛΕΥΤΙΚΟΥ ΙΔΡΥΜΑΤΟΣ ΜΕΤΟΧΙΚΟΥ ΤΑΜΕΙΟΥ ΣΤΡΑΤΟΥ. Όπως είναι γνωστό, το συγκεκριμένο Νοσοκομείο απευθύνεται κυρίως στους απόστρατους στρατιωτικούς, στα μέλη των οικογενειών τους και στους μόνιμους υπαλλήλους που εργάζονται σε αυτό, με την προϋπόθεση να καταβάλλουν μηνιαίες εισφορές. Η λειτουργία του Ν.Ι.Μ.Τ.Σ., σε μεγάλο βαθμό, καλύπτεται από τον Προϋπολογισμό του Υπουργείου Άμυνας, ο οποίος βεβαίως προκύπτει και από τη γενική φορολογία όλου του πληθυσμού.

Στην πράξη, το Νοσοκομείο αυτό, ενώ χρηματοδοτείται και με τη μόνιμη εισφορά όλων των στρατιωτικών, αντικειμενικά καλύπτει τις ανάγκες ενός πολύ μικρού μέρους τους. Είναι ένα θέμα, που τέθηκε και χθες -αν δεν κάνω λάθος- από τον κύριο Δαβάκη. Δηλαδή, η προσδοκία ότι με μία έστω μηνιαία κράτηση θα υπάρχουν καλύτεροι όροι νοσηλείας, αυτό στην πράξη δεν επιβεβαιώνεται, σε καμία περίπτωση. Το αποτέλεσμα είναι να πληρώνουν όλοι μηνιαίες συμμετοχές, για να ικανοποιείται ένα πολύ μικρό μέρος από αυτούς –όσοι, δηλαδή, μένουν στην Αττική.

Η συγκεκριμένη πρόβλεψη του Νοσοκομείου για τη διεύρυνση των δικαιούχων περίθαλψης στο Ν.Ι.Μ.Τ.Σ., στην πραγματικότητα το μόνο αποτέλεσμα που έχει είναι διευρυμένη σε σχέση με πλήρη χρηματοδότησή του, μέσω των μηνιαίων εισφορών, χωρίς αυτό να αντιστοιχεί και σε διευρυμένο αριθμό δικαιούχων. Το βασικό ζήτημα, που υπάρχει στη συγκεκριμένη διάταξη και το οποίο είναι και σε αντιλαϊκή κατεύθυνση, είναι ότι καθιερώνει τις επιπλέον πληρωμές-παρακρατήσεις από το στρατιωτικό προσωπικό, εν ενεργεία και συνταξιούχους, και το πολιτικό προσωπικό, για παροχές υγείας που έπρεπε να παρέχονται με πλήρη κρατική δαπάνη.

Το αναγκαίο, για το οποίο παλεύουμε και εμείς ως κόμμα, είναι όλος ο λαός να έχει πλήρη δημόσια και δωρεάν νοσοκομειακή περίθαλψη υψηλού επιπέδου -για το λαό και, βεβαίως, και για τους στρατιωτικούς. Είναι και ένα στοιχείο, το οποίο δείχνει ότι τα προβλήματα στρατιωτικών και λαού, σε μεγάλο βαθμό, ταυτίζονται.

Καταψηφίζουμε, προφανώς, και αυτό το άρθρο.

Όσον αφορά στο άρθρο 16. Απ’ ό,τι δήλωσε ο κύριος Υπουργός, αποσύρεται.

Στο άρθρο 19 ΗΜΕΡΕΣ ΕΚΤΟΣ ΕΔΡΑΣ ΠΡΟΣΩΠΙΚΟΥ ΚΑΤΗΓΟΡΙΑΣ Δ.Ε ΤΕΧΝΙΚΩΝ ΟΠΛΙΚΩΝ ΣΥΣΤΗΜΑΤΩΝ ΚΑΙ ΠΥΡΟΜΑΧΙΚΩΝ, ΝΑΡΚΑΛΙΕΥΤΩΝ, κλπ. Προβλέπεται ότι καθορίζονται οι ημέρες μετακίνησης εκτός έδρας, κατ’ έτος και πέραν των ορίων της παραγράφου 1 και 2, μέχρι 200 ημέρες συνολικά.

Η διάταξη προβλέπει, πρακτικά, κάποια πρόσθετα έσοδα για ορισμένες ειδικότητες στρατιωτικών, πλην όμως είναι και μεροληπτική. Δεν εντάσσει και τους στρατιωτικούς Πυροτεχνουργούς του Σώματος Υλικού Πολέμου ή τους Οπλουργούς με εξειδίκευση πυροτεχνουργού, που συμμετέχουν στην τακτική και έκτακτη επιθεώρηση, συντήρηση ανακατασκευή, ανασκευή και ανασκευή των πυρομαχικών και στην εξουδετέρωση, καταστροφή, αποστρατικοποίηση του άχρηστου και επικίνδυνου αποθέματος αυτών. Ψηφίζουμε, λοιπόν, σε αυτό το άρθρο «Παρών».

Στο άρθρο 20 για τις στρατιωτικές Λέσχες του Στρατού Ξηράς, παραμένει η πρόβλεψη για Υπαξιωματικούς και ΠΟΠ, όπως προέβλεπε ο τροποποιούμενος νόμος του ’16. Όμως, αφαιρούνται οι πολιτικοί υπάλληλοι του Στρατού Ξηράς, τους οποίους, επίσης, προέβλεπε. Επίσης, η νέα πρόβλεψη αφήνει εκτός τους οπλίτες βραχείας ανακατάταξης.

Οι στρατιωτικές Λέσχες Στρατού Ξηράς, καταρχήν θα πρέπει να μετονομαστούν από Λέσχη Αξιωματικών τάδε Φρουράς, σε Λέσχη Στρατιωτικών Φρουράς. Δηλαδή, να δίνεται η δυνατότητα χρήσης τους από όλο το προσωπικό -στρατιωτικό και πολιτικό- του Υπουργείου Εθνικής Άμυνας και τις οικογένειές τους και να καταργηθεί η εισφορά υπέρ των Λεσχών όλων των χρηστών. Το ίδιο εννοείται πρέπει να ισχύσει για τις Λέσχες Π.Ν., Π.Α. κλπ.

Καταψηφίζουμε αυτό το άρθρο, σύμφωνα με τις ελλειμματικότατες προβλέψεις που έχει.

Άρθρο 21. ΚΑΤΑΡΓΗΣΗ ΣΥΝΔΡΟΜΗΣ ΕΝ ΑΠΟΣΤΡΑΤΕΙΑ ΣΤΡΑΤΙΩΤΙΚΩΝ ΥΠΕΡ ΣΤΡΑΤΙΩΤΙΚΩΝ ΛΕΣΧΩΝ. Προβλέπει την απαλλαγή από συνδρομή σε Λέσχες του Στρατού Ξηράς των εν αποστρατεία στελεχών του Πολεμικού Ναυτικού και της Πολεμικής Αεροπορίας. Το ίδιο θα έπρεπε να ισχύει, αντίστοιχα, και σε Λέσχες αυτού του κλάδου -του Πολεμικού Ναυτικού και της Πολεμικής Αεροπορίας- όπου υπάρχουν, επίσης χωρίς καταβολή συνδρομής.

Παρ’ όλα αυτά, αποτελεί αδικία το βάρος συνδρομής να επιβαρύνει μόνο τους εν ενεργεία της κάθε περιοχής. Θα έπρεπε κανείς από τους επωφελούμενους να μην επιβαρύνεται συνδρομή. Αυτό, κατά την άποψή μας, είναι μία δίκαιη αντιμετώπιση.

Άρθρο 22. ΠΑΡΟΧΗ ΥΠΗΡΕΣΙΩΝ ΥΓΕΙΑΣ ΣΤΑ ΣΤΕΛΕΧΗ ΤΩΝ ΕΝΟΠΛΩΝ ΔΥΝΑΜΕΩΝ ΚΑΙ ΣΤΑ ΜΕΛΗ ΤΩΝ ΟΙΚΟΓΕΝΕΙΩΝ ΤΟΥΣ ΑΠΟ ΤΟΝ ΕΟΠΥΥ. Το «Δύναται να παρέχεται από τα συμβεβλημένα φαρμακεία του ΕΟΠΥΥ η εκτέλεση των συνταγών» είναι προβληματική και νομίζω ότι το καταλαβαίνετε. Αυτό το πράγμα το καταλαβαίνει κι ο καθένας. Και υπάρχουν παραδείγματα γι’ αυτό. Δηλαδή, δεν διασφαλίζει την απρόσκοπτη φαρμακευτική περίθαλψη. Είναι και αυτό απότοκο των ιδιαίτερων συνθηκών της ιατροφαρμακευτικής περίθαλψης των στρατιωτικών. Επίσης, σχετικά, θέση μας είναι η δωρεάν χωρίς καμία συμμετοχή χορήγηση των φαρμάκων.

Ψηφίζουμε «Παρών» στο άρθρο 22.

Στο κεφάλαιο Ε΄, άρθρο 23, λήξη πρώτης μακράς αναρρωτικής άδειας. Επανέρχεται μια διάταξη του χουντικού νομοθετήματος 1400/73. Έτσι λοιπόν τώρα, αν κάποιος εν ενεργεία πάθει κάτι σοβαρό, τον στηρίζουμε για κάποιο χρονικό διάστημα και μετά τον πετάμε σαν το σκυλί στο αμπέλι, αποστρατεύοντας τον. Ποου είναι η δικαιοσύνη;

Άρθρο 24. Λήξη δεύτερης ή τρίτης μακράς αναρρωτικής άδειας. Τροποποίηση του επίσης του νόμου 1400/73. Παραπέμπει και στο προηγούμενο άρθρο και επομένως, προβάλλουμε την ίδια θέση, τα καταψηφίζουμε δηλαδή.

Άρθρο 25. Διαγραφή αποστρατευόμενων. Είναι μία διάταξη, που την κρίνουμε ως θετική. Η διαγραφή των αποστρατευόμενων γίνεται την τελευταία ημέρα του επόμενου μήνα, μετά την κυκλοφορία του ΦΕΚ αποστρατείας και έτσι αποφεύγεται η απώλεια εισοδήματος για το διάστημα από τη διαγραφή μέχρι την έναρξη καταβολής της σύνταξης. Ωστόσο κατά την άποψή μας, πρέπει να απαλειφθεί η λέξη «δεν» από την 4η παράγραφο, καθόσον την ημέρα διαγραφής των αποστρατευόμενων, η υπηρεσία δεν τη θεωρεί ως χρόνος υπηρεσίας, ενώ ο ΕΦΚΑ τη θεωρεί, με αποτέλεσμα αυτή την ημέρα ο στρατιωτικός να μην λαμβάνει ούτε αποδοχές εν ενεργεία ούτε σύνταξη. Επίσης, τίθεται και θέμα υγειονομικής περίθαλψης για αυτή την ημέρα, καθώς και οι δύο φορείς - υπηρεσία και ΕΦΚΑ - δεν τη θεωρούν δική τους. Ψηφίζουμε «παρών» σε αυτό το άρθρο.

Άρθρο 26. Ανακαλούμενοι στην ενέργεια αξιωματικοί για λόγους υγείας. Η πρόβλεψη για την ανάκληση στην ενεργό υπηρεσία για περίπτωση σοβαρών ασθενειών, είναι μία θετική ενέργεια. Αρνητική όμως είναι η πρόβλεψη μόνο σοβαρών περιπτώσεων, καθώς και η μη αναφορά, συμπερίληψη τυχόν αποστράτων υπαξιωματικών, που δεν περιλαμβάνονται. Γιατί αυτούς αφήνετε απέξω; Αυτοί δεν παθαίνουν σοβαρές ασθένειες δηλαδή ή είναι κάποια υποδεέστερη κατηγορία;

Κεφαλαίο ΣΤ΄, άρθρο 27. Αναγνώριση χρόνου μετοχικής σχέσης εθελοντών μακράς θητείας. Ενώ φαίνεται ότι η διάταξη αυτή λειτουργεί ευεργετικά ως προς το χρόνο μετοχικής σχέσης των εθελοντών μακράς θητείας με τα μετοχικά ταμεία των ενόπλων δυνάμεων, που θα αναγνωρίσουν τη στρατιωτική τους θητεία, εν τούτοις παραμένει ακόμη μια εισπρακτική διάταξη. Δεν λύνεται το ζήτημα των διπλών εισφορών. Η υπηρεσία οφείλει να επιστρέψει μία από τις δύο κρατήσεις που έγιναν στους ΕΜΘ, δηλαδή οι εισφορές στο ΙΚΑ ΕΤΕΑΜ και τα μετοχικά ταμεία, το 2%. Έχουμε κάνει ερωτήσεις και επίκαιρες ερωτήσεις, έχουμε πει και ξαναπεί, λύση δεν δίνεται. Ψηφίζουμε «παρών» σε αυτό το άρθρο.

Άρθρο 28. Βοήθημα λόγω θανάτου εν αποστρατεία μετόχων του μετοχικού ταμείου ναυτικού. Είναι μία θετική ρύθμιση. Παρόλα αυτά, δημιουργείται η απορία γιατί μόνο το μετοχικό ταμείο ναυτικού. Στα άλλα δύο ταμεία έχει ρυθμιστεί η κατάσταση; Δεν είναι. Υπερψηφίζουμε αυτό το άρθρο.

Άρθρο 29. Καθορισμός μεριδίων μερισματούχων, προσθήκη άρθρου 23. Είναι θετικό ότι το άρθρο καθορίζει μερίδια για τον υπολογισμό των μερισμάτων από το μετοχικό ταμείο στρατού, που δεν είχε ρυθμιστεί μέχρι τώρα, με βάση το νέο μισθολόγιο. Ωστόσο, αυξάνει τα μερίδια στους απόστρατους αποφοίτους ανωτάτων στρατιωτικών εκπαιδευτικών ιδρυμάτων ΑΣΕΙ και όχι στους αποφοίτους των ανώτερων στρατιωτικών σχολών των υπαξιωματικών δηλαδή. Που είναι η δικαιοσύνη και γιατί συμβαίνει αυτό; Όπως επίσης και στους ΕΜΘ και στους ΕΠΟΠ, μαζί με αυτούς. Επίσης, είναι απαράδεκτη η τέταρτη παράγραφος που δεν δίνει τη θετική διαφορά που τυχόν προκύψει από την εφαρμογή του άρθρου αυτού, σε σχέση με τον υφιστάμενο σήμερα αριθμό μεριδίων, αναδρομικά στους δικαιούχους από 1/1/17, ημερομηνία εφαρμογής του νέου μισθολογίου, αλλά το εφαρμόζει από 1/1/23. Ψηφίζουμε «παρών» σ’ αυτό.

Άρθρο 30. Αναπροσαρμογή μεριδίων μερισματούχων μετοχικού ταμείου στρατού. Διαγράφεται η αναφορά του άρθρου σε προσωπικό που αφορά το λιμενικό σώμα και την ΕΛΑΣ. Υπάρχει διαφορετική αντιμετώπιση μερισματούχων μετοχικού ταμείου στρατού, μετοχικού ταμείου αεροπορίας και εκείνων του μετοχικού ταμείου ναυτικού. Είναι απαράδεκτη η παράγραφος 2α. Αντί να πριμοδοτούνται οι χαμηλοσυνταξιούχοι, οι χαμηλόβαθμοι, αυξάνονται τα μερίδια σε όσους υπηρέτησαν σε υψηλές θέσεις της ιεραρχίας και άλλους ανώτατους αξιωματικούς. Έλεος πια. Είναι γνωστές οι μισθολογικές ψαλίδες. Το καταψηφίζουμε.

Άρθρο 31. Καταβολή έκτακτου μερίσματος στους μερισματούχων μετοχικού ταμείου στρατού. Μπορεί να είναι θετικό ότι το μετοχικό ταμείο στρατού μπορεί να χορηγήσει έκτακτο μέρισμα, όπως έκαναν και τα άλλα δύο ταμεία ναυτικού και αεροπορίας, πλην όμως το περιορίζετε, βάζετε κόφτη νομοθετικά, καθώς βάζετε ότι «δεν δύναται να είναι μεγαλύτερο το καταβαλλόμενο ανά περίοδο». Ψηφίζουμε «παρών».

Άρθρο 34. Κατ’ εξαίρεση καταβολή μερίσματος από το μετοχικό ταμείο στρατού σε δικαιούχους στρατιωτικής σύνταξης για λόγους υγείας. Προβλέπεται το δικαίωμα σε μέρισμα πάλι και στην περίπτωση που ο μερισματούχος δικαιούται πολιτική σύνταξη λόγω απασχόλησής του στο δημόσιο τομέα αν καταστεί ταυτόχρονα και μερισματούχος του μετοχικού ταμείου πολιτικών υπαλλήλων. Παραμένει όμως ένα ερωτηματικό. Τι γίνεται με τις κρατήσεις που έχει μέχρι τότε δώσει ο καθένας από αυτούς; Να συμπεράνουμε, ότι πάνε υπέρ της απόσβεσης του δημόσιου χρέους και της εξυγίανσης των επιχειρηματικών ομίλων; Το καταψηφίζουμε.

Άρθρο 35. Κατάργηση μειώσεων του ν.4093/12 για τα μετοχικά ταμεία στρατού, ναυτικού, αεροπορίας και στους οικείους ειδικούς κλάδους. Εμείς σαν κομμουνιστικό κόμμα, για το πρόβλημα αυτό έχουμε καταθέσει δύο ερωτήσεις και το 19 και το 20. Καταθέσαμε ερώτημα στους Υπουργούς Οικονομικών, Άμυνας και λοιπά, τι μέτρα θα λάβει η κυβέρνηση ώστε να σταματήσει να κάνει κρατήσεις στα μερίσματα και στους ειδικούς κλάδους οικονομικής ενίσχυσης μερισματούχων των αποστράτων. Είναι κάτι που έπρεπε να έχει γίνει με τη δημοσίευση του ν.4387/16. Επίσης, να επιστρέψει άμεσα τα παρακρατηθέντα στους απόστρατους. Ουδεμία ενέργεια από πλευράς Υπουργείου. Ψηφίζουμε «παρών» σε αυτό το άρθρο.

Άρθρο 36. Αναπροσαρμογή καταβαλλόμενου ποσού στο μετοχικό ταμείο στρατού λόγω τέλεσης γάμου. Ήταν στραβό το κλήμα, το φαγε γάιδαρος και έγινε αυτό. Πληρώσαμε ολόκληρους μισθούς εμείς κάποτε και είναι πραγματικά τραγικό σε μία στιγμή τα στελέχη να καταβάλλουν και ένα μισθό. Βλέπουμε ως θετικό αυτή τη μείωση, θα την υπερψηφίσουμε και κάποιοι που δεν δήλωσαν και τον γάμο τους ως ανθυπολοχαγοί γιατί είχαν συνειδησιακή αντίρρηση, αυτό το πλήρωσαν ως αντισυνταγματάρχες.

Άρθρο 39. Διάθεση πόρων από κρατήσεις υπέρ μετοχικού ταμείου ναυτικού για τα νοσοκομεία του πολεμικού ναυτικού. Το σχετικό άρθρο 7 του 994/49 προβλέπει έκτακτη κράτηση των εν ενεργεία και εν αποστρατεία στελεχών του πολεμικού ναυτικού, πέραν των λοιπών για την υγεία, ώστε να καλύπτονται διάφορες ανάγκες του ΝΝΑ, του ναυτικού νοσοκομείου. Τότε, το 49, αυτή η πρόβλεψη υπήρχε για την ανέγερση του νοσοκομείου. Με το νομοσχέδιο αίρεται η πρόβλεψη για λήψη δανείου από το μετοχικό ταμείο ναυτικού για το σκοπό αυτό. Είναι όμως απαράδεκτο, κατά την άποψή μας, τα στελέχη σήμερα να υφίστανται ακόμα μια έκτακτη κράτηση, αιμορραγία γενικότερα και ειδικότερα, σε μια εποχή όπως η σημερινή και η μακροπρόθεσμα προβλέψιμη.

Άρθρο 40. Εκπόνηση αναλογιστικών μελετών από τα Μετοχικά Ταμεία Στρατού, Ναυτικού και Αεροπορίας. Η εκπόνηση αναλογιστικών μελετών ανοίγει τον δρόμο για αντιδραστικές αναπροσαρμογές επί τα χείρω σε όλα τα ταμεία. Είναι γενική θέση μας και είναι αρνητική στις αναλογιστικές μελέτες. Καταψηφίζουμε το άρθρο.

Άρθρο 41. Σύνθεση Διοικητικού Συμβουλίου Μετοχικό Ταμείο Στρατού και θα ολοκληρώσω, κύριε Πρόεδρε, την τοποθέτησή μου με αυτό το άρθρο. Θα συνεχίσουμε στις επόμενες συνεδριάσεις. Λείπει η συμμετοχή στο Διοικητικό Συμβούλιο εκπροσώπων των συνδικαλιστικών ενώσεων στρατιωτικών και ενώσεων αποστράτων νομικών προσώπων ιδιωτικού δικαίου, όπως πάγια ζητούν οι ενδιαφερόμενοι φορείς αν και ως κόμμα πιστεύουμε ότι ελάχιστα έως τίποτε μπορεί να συνεισφέρει ακόμα και η παρουσία αυτών μέσα σε αυτό το ασφυκτικό πλαίσιο το οποίο λειτουργούν. Καταψηφίζουμε και αυτό το άρθρο. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος,Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Κεγκέρογλου Βασίλειος, Λοβέρδος Ανδρέας, Λαμπρούλης Γεώργιος, Παπαναστάσης Νικόλαος, Κατσώτης Χρήστος,, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Παπαναστάση. Συνεχίζουμε με τον Ειδικό Αγορητή της Ελληνικής Λύσης, τον συνάδελφο κύριο Αντώνη Μυλωνάκη. Κύριε Μυλωνάκη, έχετε τον λόγο για 15 λεπτά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Πραγματικά αν ακολουθήσουμε τη σειρά αυτή και μιλάμε για όλα τα άρθρα, τι θα ψηφίζει ο καθένας, θέλουμε να «φάμε» μια μέρα οπωσδήποτε. Λοιπόν, είπαμε στην πρώτη συνεδρίαση ορισμένα θέματα τα οποία δεν έχουν επιλυθεί, κύριε Υπουργέ. Έχουν γίνει ορισμένες προσπάθειες, έχουν αποσυρθεί ορισμένα άρθρα και βελτιώθηκαν μερικά. Αυτό είναι προς το καλό. Το είχαμε πει από χθες. Έχω τους τρεις συμμαθητές μου, κύριε Υπουργέ. Είμαστε τρεις συμμαθητές εδώ πέρα, δεν μπορώ να ελέγξω τίποτα πλέον. Ο κύριος Παπαναστάσης, είναι και ο κύριος Αρβανίτης τώρα, ήρθε από εκεί, ο οποίος μιλάει πολύ συνέχεια και αυτός.

Κύριε Υπουργέ, ορισμένα πραγματάκια τα οποία χονδρικά, για να μην πούμε αναλυτικά, αλλά ορισμένα πρέπει να τα πούμε. Δεν έχουν επιλυθεί τα σταδιοδρομικά θέματα των αξιωματικών των προερχόμενων από την Ανωτέρα Στρατιωτική Σχολή Υπαξιωματικών. Αυτό είναι η αλήθεια και πρέπει να το δούμε. Είπαμε και χθες για τους καταλυτικούς βαθμούς ότι είναι αδικίες, έχουν γίνει αδικίες. Δεν έχουμε καμία λύση στο πρόβλημα με το μισθολογικό κλιμάκιο των Ανθυπολοχαγών των προερχόμενων εκ του ΕΜΦ. Υπάρχουν άνθρωποι οι οποίοι έχουν γίνει Ανθυπολοχαγοί, πληρώνονται σαν Ανθυπασπιστές. Τώρα θα γίνουν Υπολοχαγοί, θα συνεχίσουν να πληρώνονται σαν Ανθυπασπιστές και δεν έχουν και το δικαίωμα των αναδρομικών. Δεν προβλέπουμε τίποτα για να πάρουν οι άνθρωποι τα λεφτά πίσω. Έχουν, τουλάχιστον, τρία χρόνια, τέσσερα, που πληρώνονται με το βαθμό του Ανθυπασπιστού.

Οι αποστρατείες των ΕΠΟΠ. Είναι ένα θέμα το οποίο το έχουμε θίξει όλοι οι συνάδελφοι εδώ πέρα. Νομίζω ότι αυτό πρέπει να το δούμε. Είναι λόγω καταλυτικών ηλικιακών ορίων. Σε αυτό, βέβαια, επειδή το Υπουργείο το δικό σας λέει ότι υπεύθυνο είναι το Υπουργείο Οικονομικών και το Υπουργείο Εργασίας. Όμως από τη στιγμή που ο ΕΠΟΠ έχει χρόνια στις Ένοπλες Δυνάμεις πρέπει το Υπουργείο Εθνικής Αμύνης να το πάρει αυτό το θέμα, να το λύσουμε, διότι είναι αδικία να αποστρατεύονται και να μένουν ξεκρέμαστοι. Ο θεσμός αυτός είναι ένας θεσμός ο οποίος για πολλά χρόνια έχει υπηρετήσει την πατρίδα.

Δεν επιλύεται το μείζον ζήτημα της δυσμενούς σταδιοδρομικής εξέλιξης των αξιωματικών ειδικής καταστάσεως, κύριε Υπουργέ. Επίσης, εδώ πρέπει να πούμε ότι πρέπει να σταματήσουμε να γράφουμε «ελαφράς υπηρεσίας». Ένας αξιωματικός δεν χρειάζεται, δηλαδή, να τον στοχοποιούμε. «Αντισυνταγματάρχης Πεζικού Ελαφράς Υπηρεσίας τάδε». Νομίζω ότι δεν χρειάζεται αυτό το πράγμα. Αυτό που έγινε είναι αναχρονιστικό. Πρέπει να το διαγράψουμε. Και ψυχολογικό δεν είναι καλά για τον καθένα, να το πάρουμε και έτσι.

Δεν ρυθμίζετε το θέμα του καταληκτικού βαθμού των στελεχών προελεύσεως ΕΜΦ και ΕΠΟΠ που κατέχουν πτυχία ΑΕΙ. Υπάρχουν άνθρωποι οι οποίοι μπήκαν στον στρατό για να μπορέσουν να έχουν μία σταδιοδρομία σαν ΕΠΟΠ ή σαν ΕΜΦ. Πήγαν μετά στα πανεπιστήμια. Άρα, λοιπόν, σε αυτούς πρέπει να δώσουμε ένα μπόνους για να δώσουμε και το παράδειγμα ότι στο στρατό, όσοι είναι, αξίζει τον κόπο να πηγαίνουν και στα πανεπιστήμια να μαθαίνουν ξένες γλώσσες. Υπάρχουν ορισμένα άρθρα τα οποία νομίζω ότι πρέπει, γιατί θέλω να πω πιο πολλά πράγματα για την Εθνοφυλακή, επειδή αυτό αξίζει να το πούμε, δεν ειπώθηκε καθόλου, που δεν έχει γίνει καμία μέριμνα για την Εθνοφυλακή.

Λοιπόν, για τον ειδικό λογαριασμό τώρα ο οποίος είναι στα άρθρα για τον Στρατό Ξηράς και Πολεμική Αεροπορία, ενώ ο ειδικός λογαριασμός που ισχύει για πολλά χρόνια στο Πολεμικό Ναυτικό είναι επιτυχημένος. Τώρα εδώ τα άρθρα 3 έως 14 είναι για το ειδικό λογαριασμό πρόνοιας του Στρατού Ξηράς και της Πολεμικής Αεροπορίας. Δεν υπάρχουν συγκεκριμένες προϋποθέσεις και να ξέρει ο άλλος ότι: «Εγώ, ξέρεις, θα δίνω ένα ποσόν κάθε μήνα, αλλά κάποια στιγμή εγώ θα έχω ένα όφελος από αυτούς τους ειδικούς λογαριασμούς». Νομίζω ότι εδώ πέρα πρέπει να το ξεκαθαρίσουμε. Πρέπει να καθοριστούν, να καθοριστούν. Τώρα το να δίνει ο άλλος 0,3 επί του εκάστοτε μισθολογικού κλιμακίου κάθε μήνα, το μισθό του, 3% επί της καταβαλλόμενης ημερησίας αποζημίωσης του εξωτερικού και επί του επιδόματος αλλοδαπής. Πρέπει, νομίζω, να θέσουμε όρια. Δηλαδή τι, από τι, που θα πηγαίνουν τα λεφτά αυτά. Αυτό είναι ένα θέμα το οποίο το ρωτάνε τα στελέχη και καλώς το ρωτάνε τα στελέχη.

Στο άρθρο 7 ορίζεται ότι: «Για την κάλυψη έκτακτων και απρόβλεπτων αναγκών τηρείται αποθεματικό κεφάλαιο, το οποίο σχηματίζεται από την παρακράτηση ποσοστού τουλάχιστον 5% επί των ετήσιων καθαρών εσόδων του ειδικού λογαριασμού Στρατού Ξηράς, το οποίο δεν θα υπερβαίνει το 1/4 των ετήσιων καθαρών εσόδων του». Τι σημαίνει ο όρος «κάλυψη έκτακτων και απρόβλεπτων αναγκών». Ο ειδικός λογαριασμός πρέπει να έχει σαφή σκοπό και ένα απόλυτα συγκεκριμένο πλαίσιο λειτουργίας, κατά την άποψή μας.

Στο άρθρο 19. «Παρέχεται εξουσιοδότηση στους Υπουργούς Εθνικής Αμύνης και Οικονομικών να καθορίζουν με απόφασή τους ως ανώτατο όριο ημερών αποζημίωσης εκτός έδρας, που μπορεί να καταβληθεί στο προσωπικό των ΔΕ Τεχνικών Όπλων, Συστημάτων και Πυρομαχικών Ναρκαλιευτών». Το είπαν και άλλοι συνάδελφοι αυτό, νομίζω. Οι πυροτεχνουργοί του ΣΥΠ; Τι γίνεται με αυτούς; Καθημερινά αυτοί εργάζονται περικυκλωμένοι από εκρηκτικά, πυρομαχικά. Νομίζω, κύριε Υπουργέ, ότι είναι ένα θέμα το οποίο πρέπει να μας απασχολεί. Δείτε το αυτό και νομίζω ότι θα γίνει. Πρέπει να τα βελτιώσουμε. Εδώ πέρα δεν ήρθαμε ούτε να αντιδικήσουμε ούτε τίποτα.

Στο άρθρο 24. Προσέξτε, τώρα, να δείτε εδώ την αδικία. Είναι θέμα. Αξιωματικός που διατελεί σε δεύτερη μακρά αναρρωτική, υποχρεούται εντός πέντε ημερών από τη λήξη της αδείας του, και βέβαια εδώ θα βάλω μια παρένθεση, κύριε Υπουργέ και δεν είναι προσωπικό το θέμα, αλλά όταν είναι σε μικρά αναρρωτική ή σε αναρρωτική γενικότερα ο άλλος δεν αποστρατεύεται εύκολα, γιατί μπορεί να τελειώσει εκεί. Άμα έχει την καρδιά του, ας πούμε, και έχει ένα πρόβλημα καρδιάς θα τελειώσει. Το είχα πει και στον κύριο Καμμένο όταν αποστράτευσε τον αδελφό μου, που ήταν διευθυντής στην οδοντιατρική του 401, ενώ ήταν σε αναρρωτική. Αυτός κόντευε να πεθάνει. Όχι ότι του βγήκε σε κακό, βέβαια, αλλά λέω δεν είναι σωστό, δεν είναι σοβαρό αυτό το πράγμα. Λοιπόν, πρέπει να δούμε εδώ πέρα αυτό το άρθρο, συνδυαστικά με τα άρθρα 23 - 24. «Όταν η Επιτροπή αποφανθεί ότι το νόσημα του αξιωματικού», στο άρθρο 23, προσέξτε τι λέτε, «είναι ανίατο, ο αξιωματικός είναι σωματικός ανίκανος να αποστρατευτεί ως και τίθεται σε αυτεπάγγελτη αποστρατεία». Επιπλέον, στην παράγραφο 2 του άρθρου 24 αναφέρεται ρητά ότι: «Αναλόγως της γνωμάτευσης της επιτροπής εφαρμόζονται οι παράγραφοι 2, 6, 7 και 8 του άρθρου 24». Δηλαδή, εάν κατά τη διάρκεια της θητείας του ένας άνθρωπος εμφανίσει σακχαρώδη διαβήτη, ο οποίος αποτελεί ένα ανίατό νόσημα, τότε κρίνεται ανίκανος και αποστρατεύεται», πράγμα το οποίο είναι τελείως, κατά την άποψή μου, άδικο.

Ανίατα νοσήματα. Ποια είναι; Εκτός εάν έχουμε μία κλίμακα και βλέπουμε ποια είναι, εντάξει, διότι εδώ έτσι όπως γράφεται, λέει ο άλλος «Εγώ απέκτησα ζαχαροδιαβήτη, είναι ανίατο νόσημα. Θα με διώξουν;».

Τα ίδια προβλήματα προκαλεί και το άρθρο 27. Πρέπει να το δούμε.

Πάμε σε ορισμένα άλλα θέματα, τα μερίδια μερισματούχων. Εδώ μειώνονται τα μερίδια των χαμηλόβαθμων είτε κλιμάκια γ και β και στο γ1 έως γ6, κατά 13% είναι η μείωση και λαμβάνουν αύξηση οι ανώτατοι του α κλιμακίου. Το είπαν και άλλοι συνάδελφοι. Είναι άδικο αυτό το πράγμα, πρέπει να διορθωθεί. Λόγους ισότητας, ισονομίας και νομίζω ότι και αυτοί οι άνθρωποι, οι οποίοι είναι χαμηλόβαθμοι και παίρνουν λιγότερα και αυτοί έχουν τις ίδιες ανάγκες.

Πάμε να πούμε για την Εθνοφυλακή. Στο άρθρο 62 προβλέπεται η συγκρότηση, ο σκοπός και η οργάνωση της Εθνοφυλακής, καθώς και η αποστολή της στο πλαίσιο λειτουργίας των Ενόπλων Δυνάμεων. Ειδικότερα προσδιορίζεται η οργάνωση της Εθνοφυλακής σε ενεργές και επιστρατευόμενες μονάδες. Ενεργές μονάδες είναι αυτές που αναπτύσσονται και στελεχώνονται κατά την περίοδο της ειρήνης και επιστρατευόμενες είναι αυτές που αναπτύσσονται, το πρώτο, σε περίοδο επιστρατεύσεως.

Πλην όμως το κομμάτι του προγράμματος αυτό, είναι η ενίσχυση της Εθνοφυλακής του δικού μας τουλάχιστον και η συνέχιση της εκπαιδεύσεώς τους. Η εκπαίδευση των Εθνοφυλάκων πρέπει να γίνεται συντονισμένα, δεν πρέπει να αφήνεται κατά το δοκούν. Λέμε τώρα, «Όσοι μπορούν να έρθουν μία φορά το μήνα, να κάνουν μία εκπαιδευτική δραστηριότητα» και έρχονται 5 άτομα, 10 άτομα. Άρα λοιπόν αυτό πρέπει να το λύσουμε. Πρέπει να καταβάλουμε χρήματα σε αυτούς τους ανθρώπους, οι οποίοι χάνουν. Εφόσον τους λέμε ότι πρέπει να έρχονται υποχρεωτικά, διότι μόνο έτσι μπορεί η εκπαίδευση των Εθνοφυλάκων να γίνει σοβαρή και να μπορέσουμε να έχουμε κάποια στιγμή, όταν τους χρειαστούμε, ουσιαστικά αποτελέσματα. Χρήση νέων συστημάτων, χορήγηση νυκτερινών οργάνων σκόπευσης, παρατήρηση, ιπτάμενα αεροχήματα. Δηλαδή βλέπουμε πολλές φορές, τους ρωτάμε τους επίστρατους «Τι έχεις κάνει ρε παιδί μου, έμαθες κάτι από τα καινούργια όπλα κ.λπ.;». Τίποτα ουσιαστικά. Πρέπει να κάνουν βολές. Πρέπει να οργανωθούμε.

Η Εθνοφυλακή, κύριε Υπουργέ, θα μας σώσει. Χωρίς Εθνοφυλακή δεν μπορούμε να κάνουμε τίποτα. Τους είδαμε στον Έβρο. Όταν έγινε το θέμα με τους παράνομους μετανάστες, η εισβολή στον Έβρο, οι πρώτοι οι οποίοι έδειχναν τα δρομολόγια, ακόμα και στους στρατεύσιμους, ακόμα και στους συνοριοφύλακες, στους αστυνομικούς, ήταν οι άνθρωποι οι οποίοι ανήκουν στα τάγματα Εθνοφυλακής. Δεν μπορούμε να το αλλάξουμε αυτό το πράγμα.

Ξέρω με κοιτάει τώρα ο κ. Παπαναστάσης, με κοιτάει παράξενα. Ναι, ήταν οι άνθρωποι οι οποίοι γνωρίζουν τα περάσματα, κάνουν ασκήσεις συνεχώς εκεί, είναι στον τόπο τους. Δεν μπορούμε, πρέπει να τους εκπαιδεύσουμε.

Επίσης, πρέπει να εκπαιδεύσουμε ανθρώπους στο εσωτερικό της χώρας, όχι μόνο στα σύνορα. Είναι η λεγόμενη παλλαϊκή άμυνα. Είναι η λεγόμενη πολιτοφυλακή. Για κάποιους ίσως ακούγεται λίγο παράξενο. Εάν πάρουμε την διάρθρωση της παλλαϊκής άμυνας, κύριε Υπουργέ και της Εθνοφυλακής του Ισραήλ θα καταλάβουν όλοι, γιατί αυτοί οι άνθρωποι μπορούν ανά πάσα στιγμή και ώρα, γιατί όταν θα γίνει ο πόλεμος δεν θα είναι μόνο μπροστά στον εχθρό, θα είναι και στα έμπεδα, θα είναι και στις μεγάλες πόλεις, θα έχουμε αντάρτικο στα εργοστάσια, θα πρέπει να φυλάμε σημεία. Αυτά νομίζω ότι τα καταλαβαίνουμε όλοι. Δεν είναι κάτι το οποίο το καταλαβαίνουμε μόνο εμείς που είμαστε στρατιωτικοί. Άρα, λοιπόν, παλλαϊκή άμυνα, πολιτοφυλακή, υποχρεωτικά. Πρέπει το Υπουργείο Εθνικής Αμύνης να καθίσει, να σχεδιάσει, να οργανώσει και να μπούμε επιτέλους στη διαδικασία να οργανωθούμε καλά. Και στην ειρήνη χρειάζονται αυτοί, για τα καιρικά φαινόμενα, ακραία καιρικά φαινόμενα. Θα μπορούν να συγκεντρώνονται άμεσα. Δηλαδή, είναι θέμα και στην ειρήνη και στον πόλεμο. Η Εθνοφυλακή πιο πολύ στον πόλεμο, εν καιρώ πολέμου βέβαια, αλλά και σε περιόδους κρίσεων. Αλλά, όμως, η παλλαϊκή άμυνα χρειάζεται και στην ειρήνη. Η Πολιτοφυλακή πρέπει να ξέρουμε ότι μπορεί να αποδώσει, με την πάροδο του χρόνου, με οργανωμένα τμήματα, τα οποία θα ξέρουμε και στις κλιματικές αλλαγές και στα ακραία καιρικά φαινόμενα, αλλά και στον πόλεμο, τι θα κάνει ο καθένας. Αυτή είναι η άποψη της Ελληνικής Λύσης. Το είχαμε πει από την πρώτη στιγμή, το ξέρετε άλλωστε. Είναι το υπ’ αριθμόν ένα για να λειτουργήσουν και κατά την ειρήνη και κατά τον πόλεμο οργανωμένα οι πολίτες μας. Διότι, δεν έχουμε μόνο τον ενεργό στρατό. Χωρίς την επιστράτευση και χωρίς τους Εθνοφύλακες και χωρίς την παλλαϊκή άμυνα δεν κάνουμε τίποτα. Τελειώνει και ότι και να λέει ο καθένας.

Λοιπόν, πρέπει να τα δούμε αυτά τα θέματα. Δεν θα πάρω άλλο χρόνο, γιατί τα έχουν καλύψει οι συνάδελφοι. Όλα τα θέματα, κύριε Υπουργέ, που σας τέθηκαν, κυρίως μισθολογικά, για τις λέσχες, παραδείγματος χάριν. Δίκιο έχουν. Όλοι πρέπει να πηγαίνουν στη λέσχη αξιωματικών. Δεν είναι η λέσχη αξιωματικών μόνο για 5-10 άτομα. Γιατί ξέρετε, ήμουνα θυμάμαι κάποτε στο Πολύκαστρο. Είμαστε 30 αξιωματικοί. Η λέσχη δεν μπορεί να λειτουργήσει μόνο με 30 αξιωματικούς. Θα δέχεται και τους υπαξιωματικούς, θα δέχεται και τους ΕΝ και το πολιτικό προσωπικό.

Το άλλο το θέμα που σας είπα χθες με το ΝΙΜΤΣ. Πρέπει να τελειώνουμε με αυτό το θέμα. Εφόσον όλοι πληρώνουμε ή πρέπει και οι πολίτες να πληρώνουν, όπως πληρώνουν οι στρατιωτικοί. Διότι, πλέον, κατά 70% ανήκει στην Υγειονομική Περιφέρεια, άρα πηγαίνουν και πολίτες και σωστά πηγαίνουν, αν θέλετε, πολίτες. Η υγεία είναι πάνω από όλα. Αλλά επειδή αυτό το φτιάξαμε, το πληρώνουμε, συνεχίζουμε να το πληρώνουμε, οι στρατιωτικοί, οι οικογένειές μας, πρέπει οπωσδήποτε να μπορούν και τα ανασφάλιστα παιδιά των στρατιωτικών. Πρέπει να έχουν πρόσβαση στο Στρατιωτικό Νοσοκομείο και καλή υγειονομική περίθαλψη.

Τα υπόλοιπα θα τα πούμε στη δεύτερη ανάγνωση. Έχουμε ορισμένα άλλα θέματα όμως νομίζω ότι όλοι οι συνάδελφοι εδώ πέρα είπαν ορισμένα πράγματα.

Ένα άλλο θέμα, δεν ξεκαθαρίσαμε, τι γίνεται από 01/01/2022 που είπαμε. Για το θέμα των μερισμάτων, εάν και εφόσον υπάρχει περίσσευμα. Πρώτα, το ΒΟΕΑ βέβαια και αυτό πρέπει να το δούμε, κάποια στιγμή, στα σοβαρά, αλλά και το θέμα των μερισμάτων, τα οποία περίσσεψαν τα χρήματα στο Μετοχικό Ταμείο Στρατού. Πρέπει να δοθούν. Όπως και στην Αεροπορία, όπως και στο Ναυτικό υπάρχει ο νόμος και καλώς υπάρχει και σε εμάς τώρα, μπαίνει. Αλλά πρέπει να δούμε αναδρομικά. Μην το ξεχάσουμε, γιατί ξεχνιέται. Θα μου πείτε πάλι, ο Σκυλακάκης. Δεν μπορώ να ακούω τον Σκυλακάκη, συνέχεια. Κάποια στιγμή θα πω, Παναγιωτόπουλος. Εδώ.

Λοιπόν, αυτά κύριε Πρόεδρε, μέχρι στιγμής. Στη δεύτερη ανάγνωση θα πούμε και ορισμένα άλλα θέματα.

**ΝΙΚΟΛΑΟΣ ΜΑΝΩΛΑΚΟΣ (Προεδρεύων της Επιτροπής):** Τον λόγο έχει η Ειδική Αγορήτρια του ΜέΡΑ25, κυρίαΣοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):**Μετά την παρέμβασή μου, επί της αρχής, θα προχωρήσω κατευθείαν στα άρθρα.

Στο άρθρο 1. Εδώ αναφέρεται περιοριστικά ο σκοπός αυτής της νομοθέτησης. …. μόνο η επίλυση ζητημάτων που έχουν ανακύψει από την εφαρμογή της υφιστάμενης νομοθεσίας. Αυτό διαβάζουμε.

Η σημερινή πραγματικότητα, κύριε Πρόεδρε, θα απαιτούσε έναν τουλάχιστον στοιχειώδη εξορθολογισμό σε όλο αυτό το…….πρόνοιας και κρατήσεις.

Θα ρωτούσα επίσης να αποκατασταθεί συνολικά ένα πλαίσιο ίσης και δίκαιης μεταχείρισης. Τα είπα αυτά και στην πρώτη συνεδρίαση.

Στο άρθρο 2. Κι εδώ βλέπουμε τα ίδια. Στην γενική περιγραφή του αντικειμένου του νομοσχεδίου αναδεικνύεται ότι δεν είναι στις προθέσεις σας να ανταποκριθείτε στις πραγματικές ανάγκες των καιρών. Δεν έχετε ούτε την πρόθεση ούτε την τόλμη να το κάνετε.

Περιληπτικά μόνον θα αναφέρω ένα ειδικό παράδειγμα. Σύμφωνα με όσα ισχύουν, πολλοί επαγγελματίες οπλίτες που προσλήφθηκαν……………αποστρατεύονται σε ηλικία περίπου 50 ετών, αλλά βέβαια σύνταξη θα μπορούν να πάρουν μόνον αρκετά χρόνια αργότερα. Αυτό δεν είναι ένα…….όπως καταλαβαίνετε. Ο ίδιος ο κ. Υπουργός είπε πως θα το βρούμε μπροστά μας σε μερικά χρόνια και ότι μέχρι τότε θα έχουν γίνει αυτά που πρέπει να γίνουν.

Είπε, όμως, ότι δεν είναι επικείμενο σε αυτό το σχέδιο που φέρνει.

Έρχεται, αμέσως, το εύλογο ερώτημα. Γιατί, κύριε Υπουργέ, δεν είναι επικείμενο σε αυτό το νομοσχέδιο;

Μήπως χρειάζεται για να υπάρξει επιβεβλημένη λύση, να ολοκληρωθεί η ενδοκυβερνητική διαβούλευση μεταξύ των συναρμόδιων υπουργείων, δηλαδή, του Υπουργείου Οικονομικών, Εργασίας και Κοινωνικών Ασφαλίσεων;

Και γιατί άραγε αυτό, δεν έχει γίνει σήμερα;

Σε ότι αφορά τα άρθρα 3 έως και 14. Αναρωτιόμασταν, κύριε Υπουργέ, εάν υπήρξε οποιαδήποτε διαβούλευση για τη σύσταση αυτών των Ειδικών Λογαριασμών;

Και εάν ναι, με ποιους φορείς;

Επίσης, άραγε οι προτεινόμενες διατάξεις βασίζονται σε κάποιες οικονομοτεχνικές μελέτες ή έστω σε κάποια πράγματα συλλογικών οργάνων;

Θεωρώ ότι αυτό είναι κρίσιμο για την ποιότητα της νομοθέτησης. Επομένως, θα πρέπει να μας δώσετε συγκεκριμένα στοιχεία για όλα αυτά.

Επίσης, εδώ, υπάρχουν κρίσιμα ερωτήματα.

Πως προέκυψε το συγκεκριμένο ύψος το 0,3% της εισφοράς;

Αφού στα συγκεκριμένα Ταμεία ανατρέχουν στα μέλη και οι απόστρατοι, γιατί η ενάσκηση αλληλοβοήθειας, όπως λέει, περιορίζεται μόνο στο εν ενεργεία προσωπικό;

Ποιες ανάγκες καλύπτει τελικά η σύσταση των Ειδικών αυτών λογαριασμών;

Ειδικότερα, θα έλεγα, θα καλύπτει δαπάνες οι οποίες μέχρι σήμερα καλύπτονται, είτε από τα έξοδα των Ταμείων είτε από την υπηρεσία;

Θα ήθελα να επαναλάβω ότι θα πρέπει να δοθεί τέλος στις αποσπασματικές ρυθμίσεις, που είναι προϊόν διαχρονικών πελατειακών πρακτικών και να καθιερωθεί διακλαδικά ένα καθεστώς δίκαιης και ίσης μεταχείρισης και για τους εν ενεργεία αλλά και για τους απόστρατους.

 Σε ό,τι αφορά τα άρθρα 15 έως και 17. Εδώ έχουμε ένα χαρακτηριστικό δείγμα αποσπασματικής νομοθέτησης με περιστασιακές ρυθμίσεις, χωρίς καμία συνολική προσέγγιση για την αντιμετώπιση των προβλημάτων.

Υπάρχει ήδη εμπεριστατωμένη αρθρογραφία που επισημαίνει τα βασικά, ότι πέραν τον άλλον, δείγμα του παραλογισμού του σχεδίου νόμου, είναι οι κρατήσεις υπέρ του ΝΙΜΤΣ. Γράφουν ότι με το άρθρο 16, το Υπουργείο, «βάζει χέρι» στις συντάξεις των μερισματούχων Στρατού και Αεροπορίας, επιβάλλοντας μονομερώς και αδίκως, επιπρόσθετη κράτηση του 1%, χωρίς απαλλαγή από την υπάρχουσα κράτηση του 3% στο μέρισμα.

Αν θυμάμαι καλά κάτι υποσχεθήκατε στον Πρόεδρο του Συλλόγου και συγκεκριμένα σήμερα στην ακρόαση των φορέων γι’ αυτό το θέμα, μίλησε στην Επιτροπή μας.

Όλοι ξέρουμε ότι το ΝΙΜΤΣ ανήκει στο Μετοχικό Ταμείο Στρατού και έχει παραχωρηθεί στην πρώτη υγειονομική περιφέρεια. Επίσης, συμμετέχει στις εφημερίες των γενικών νοσοκομείων και δέχεται σε ημερήσια βάση ασθενείς που διακομίζονται από το ΕΚΑΒ.

Επίσης, δικαίωμα πρόσβασης έχουν όλοι οι Έλληνες πολίτες της χώρας, χωρίς προκρίσεις, ενώ οι τιμολογήσεις γίνονται από τον ΕΟΠΥΥ.

Το ποσοστό των πολιτών στους οποίους παρέχει περίθαλψη ή και νοσηλεία, ανέρχεται σε ετήσια βάση στο 70% του συνόλου.

Δεν θα ήθελα να αναφέρω τις καταγγελίες που υπάρχουν, ότι στο συγκεκριμένο νοσοκομείο, ουσιαστικά «παρκάρονται», ιδιαίτερα και προβληματικά περιστατικά από άλλα νοσοκομεία.

Σε ότι αφορά το άρθρο 17. Προβλέπεται η πρόσβαση του μόνιμου προσωπικού του Πολεμικού Ναυτικού και της Πολεμικής Αεροπορίας χωρίς κρατήσεις, ενώ την τιμολόγηση των νοσηλευόμενων ασθενών την αναλαμβάνει το ΥΠΕΘΑ.

Μέχρι εδώ, κύριε Υπουργέ, σωστά. Όμως με το ίδιο άρθρο, υποχρεώνονται όλοι οι μερισματούχοι του Ναυτικού και της Αεροπορίας σε επιπρόσθετες αντισυνταγματικές κρατήσεις, μη ανταποδοτικές, για τη συντήρηση του συγκεκριμένου Ιδρύματος.

Επίσης και εδώ υπάρχουν σοβαρά ερωτήματα, όπως μας τα έχετε θέσει.

Γιατί π.χ. οι απόστρατοι μερισματούχοι και οι ορφανικές οικογένειες από τις ακριτικές και νησιωτικές περιοχές πρέπει να υποχρεούνται σε διπλή εισφορά, με την αιτιολόγηση «την κάλυψη βιωσιμότητας ανά εισοδήματος», που βρίσκεται στην Αθήνα και είναι ένα περιουσιακό στοιχείο του Μετοχικού Ταμείου Στρατού;

Για το άρθρο 22. Εδώ έχουμε το ακατανόητο ότι προβλέπεται μόνο σαν δυνατότητα η κάλυψη των φαρμακευτικών συνταγών των στελεχών των Ενόπλων Δυνάμεων και των οικογενειών τους, για τα συμβεβλημένα με τον ΕΟΠΥΥ φαρμακεία.

Η λέξη «δύναται» στη διάταξη, αφήνει περιθώρια για παρερμηνείες και νομίζω ότι θα πρέπει να διαγραφεί.

Σε ότι αφορά τα άρθρα 23 και 24, θα τολμήσω να πω ότι εδώ φαίνεται να υπάρχει μια αδικαιολόγητη αναλγησία ή και τιμωρητική -αν θέλετε- διάθεση, απέναντι στο προσωπικό των Ενόπλων Δυνάμεων που έχει ένα ανίατο νόσημα ή μια χρόνια πάθηση. Άκουσα προηγουμένως και άλλο συνάδελφο που τοποθετήθηκε για αυτό το θέμα. Συγκεκριμένα, επαναφέρετε αυτολεξεί μια αναχρονιστική διάταξη του 1973 που είχε ήδη καταρτισθεί από το 2019. Επιλέγεται να οδηγήσετε στην υποχρεωτική αποστρατεία όσα στελέχη των Ενόπλων Δυνάμεων εμφανίζουν κατά τη διάρκεια της υπηρεσίας τους κάποιο ανίατο νόσημα, ακόμη και αν μπορούν να προσφέρουν τις υπηρεσίες τους από άλλες θέσεις. Εδώ, πιστεύω, ότι υπάρχει και συνταγματικό πρόβλημα.

Το άρθρο 21, παράγραφος 6 του Συντάγματος, λέει, ρητά, ότι τα άτομα με αναπηρίες, έχουν δικαίωμα να απολαμβάνουν μέτρων που θα εξασφαλίζουν την αυτονομία, την επαγγελματική ένταξη και την συμμετοχή τους στην κοινωνική, οικονομική και πολιτική ζωή της χώρας. Χαρακτηριστικό της ασύμμετρης ή αν πω άμετρης νομοθέτησης, αποτελεί και η μεταχείριση που επιφυλάσσεται σε στελέχη των Ενόπλων Δυνάμεων που μπορεί κατά τη διάρκεια της υπηρεσίας τους, να εμφανίσουν χρόνια πάθηση, όπως σακχαρώδη διαβήτη ή σκλήρυνση κατά πλάκας ή ρευματοειδή αρθρίτιδα κ.λπ.., που αποτελούν ανίατα νοσήματα και αυτά. Όλοι αυτοί οι άνθρωποι θα έχουν τον άμεσο κίνδυνο, κύριε Υπουργέ, να κριθούν ανίκανοι και να αποστρατευθούν υποχρεωτικά.

 Στα άρθρα 29 και 30, εδώ έχουμε τις κατηγορίες μερισματούχων των Μετοχικών Ταμείων. Εφαρμόζεται και εδώ την προσφιλή σας μέθοδο, της αδικαιολόγητης διάθεσης και της διαίρεσης των δικαιούχων. Έχουμε, λοιπόν, ρυθμίσεις, που παραβλέπουν ανεπίτρεπτα τις Αρχές της Ισότητας και της Αναλογικότητας και τελικά, θεωρώ, ότι τις παραβιάζουν.

Στο άρθρο 35, προβλέπεται η παύση της κράτησης από το μέρισμα του ν.4093/2012, παύει όμως από 1/1/2022 και όχι από 1/1/2021, όπως και μας είχε διαβεβαιώσει ο κύριος Υπουργός στις 18 Μαρτίου του 2021 στο πλαίσιο του Κοινοβουλευτικού Ελέγχου, που τότε είχε γίνει. Πρέπει να θυμίσουμε ότι για τα θέματα αυτά, υπάρχουν και οι Αποφάσεις της Ολομέλειας του Συμβουλίου της Επικρατείας που εκδόθηκαν το Ιούνιο του 2015 σε συνεδρίαση «πιλοτικής δίκης», οι Αποφάσεις 2287 έως και 2290, και αυτές θέτουν συγκεκριμένες προ-υποθέσεις και θέτουν όρια στις περικοπές των συντάξεων, με βάση το Σύνταγμα και την Αρχή της Αναλογικότητας.

Λέμε, ότι θα πρέπει πάντα να διασφαλίζεται η χορήγηση παροχών που να επιτρέπουν στον συνταξιούχο, να διαβιώνει με αξιοπρέπεια.

Επίσης ότι για κάθε περικοπή, πρέπει να υπάρχει προηγούμενη ειδική εμπεριστατωμένη και επιστημονικά τεκμηριωμένη μελέτη, εκτός εάν συντρέχει άμεση.… κατάρρευση της οικονομίας της χώρας και τα συγκεκριμένα μέτρα λαμβάνονται κατεπειγόντως για την αποτροπή αυτού του κινδύνου.

Ρωτάμε, λοιπόν, αν έχει προηγηθεί τέτοια μελέτη και ζητάμε από τον κύριο Υπουργό, μια τεκμηριωμένη απάντηση.

Επίσης, έχει σημασία και κάτι άλλο. Ενώ με το ν.4387/2016 έπαυσε η ισχύς του ν.4093/2012 από 1/1/2019, οπότε εκεί θα έπρεπε να έχει παύσει και η παρακράτηση στις κύριες συντάξεις, συνεχίστηκαν οι αντισυνταγματικές κρατήσεις από το μέρισμα, για όσους έχουν αποστρατευθεί πριν το 2016.

Σε ότι αφορά τα άρθρα 36 έως 38. Επαναλαμβάνουμε αυτό που είπαμε στην πρώτη συνεδρίαση, ότι πρέπει επιτέλους να εφαρμοστεί μια κοινή πολιτική και για τα 3 Μετοχικά Ταμεία και στη συγκεκριμένη περίπτωση, για την καταβολή αναγνώρισης του γάμου. Επειδή θεωρούμε ότι στο ίδιο πλαίσιο εμπίπτουν και τα Συμφώνα Συμβίωσης, θα θέλαμε να ακούσουμε και την αντίστοιχη επιβεβαίωση από τον κύριο Υπουργό.

Το άρθρο 40, προβλέπει ότι τα τρία Μετοχικά Ταμεία, εκπονούν αναλογιστικές μελέτες. Εγώ πιστεύω ότι είναι απόλυτα απαραίτητη η σχετική ενημέρωση, τόσο των μετόχων, όσο και της αρμόδιας Επιτροπής της Βουλής. Παρακαλούμε να μας διαφωτίσετε, αν όντος έχετε προβλέψει αυτές τις ενημερώσεις.

Το άρθρο 43 συνδέεται με μια δαπάνη τεράστια, τουλάχιστον σε σύγκριση με τις υπόλοιπες.

Έχει μεγάλη σημασία να διευκρινιστεί με σαφήνεια, ποιες συγκεκριμένες προμήθειες συνδέονται με αυτά τα χρηματικά εντάλματα πληρωμής. Ποια δαπάνη προβλέπετε να θεραπεύσει αυτή η διάταξη;

Έχει σημασία η απάντηση, γιατί όλοι ξέρουμε πως αυτή συνδέετε και με προμήθειες υλικών μέσω στρατιωτικών πωλήσεων από τις Ηνωμένες Πολιτείες.

Τα άρθρα 45 και 46, …αφορούν στην δήθεν αξιοποίηση των ακινήτων των Ενόπλων Δυνάμεων. Θέλω να πω ότι έχουμε ήδη εισαγωγή……., υπάρχουν πραγματικά πολύ σοβαρές στεγαστικές ανάγκες για τα στελέχη μας που καλούνται να υπηρετήσουν σε πολλά και διάφορα μέρη, υποχρεούμενα να εξασφαλίσουν προσωπική και οικογενειακή στέγη και ιδίως στις περιπτώσεις που δεν καλύπτονται από τις διατάξεις για συνυπηρέτηση, τα νοικοκυριά αυτά καταλήγουν να στηρίζονται μόνο στον ένα μισθό, δηλαδή, για τα στελέχη των Ενόπλων Δυνάμεων περίπου στα 1.000 ευρώ.

Υπάρχουν μέρη στην επικράτεια, όπου και αν ακόμη κανείς βρει διαμέρισμα για όλο το χρόνο, πράγμα που δεν είναι…., θα αναγκαστεί να δαπανήσει πάνω από τον μισό του μισθό για αυτό το λόγο. Θα πω, λοιπόν, ενδεικτικά μερικές περιοχές, όπως είναι η Ρόδος, η Κω, η Σάμος, η Λέσβος, η Χίος κ.λπ. – κ.λπ..

Πρέπει, λοιπόν, κύριε Υπουργέ, να ακούσετε τις εκκλήσεις του προσωπικού, να οργανώσετε άμεσα ένα πρόγραμμα δημιουργίας κατοικιών, να καλύπτουν όλα τα στελέχη των Ενόπλων Δυνάμεων και με προτεραιότητα για τις τοποθετήσεις στην παραμεθόριο και τα νησιά.

Στο άρθρο 45 παράγραφος 4 είναι ιδιαίτερα προβληματική η μείωση του κατώτατου ορίου του ετήσιου ανταλλάγματος από 5% σε 3%. Η βάσιμη αίσθηση του προσωπικού των Ενόπλων Δυνάμεων είναι ότι πρόκειται για ξεπούλημα της περιουσίας των Ταμείων. Στο ίδιο πνεύμα κινείται και η παράγραφος 11 του ίδιου άρθρου που προβλέπει για 15ετή εγγύηση μόνο τη μηνιαία ……….

Εδώ γίνεται φανερό και κάτι άλλο. Στόχος των προτεινόμενων ρυθμίσεων δεν είναι να γίνει κάποια εύλογη ανταλλαγή ακινήτων, όπως π.χ. ενός στρατοπέδου που δε λειτουργεί πια με κάποια ακίνητα που θα στεγάσουν το προσωπικό των Ενόπλων Δυνάμεων. Στόχος, θα μου επιτρέψετε να πω, των πελατειακών σας ρυθμίσεων είναι η αντιπαροχή προς συγκεκριμένα συμφέροντα, το πλιάτσικο της δημόσιας περιουσίας – εδώ μιλάμε για τα ακίνητα των Ενόπλων Δυνάμεων – προς όφελος εκείνων που σας εξασφαλίζουν ή επιδιώκετε να σας εξασφαλίσουν την κατάληψη και παράταση της κυβερνητικής εξουσίας.

Το άρθρο 47 τροποποιεί τον αποστρατευτικό βαθμό Εθελοντών Μακράς Θητείας. Όμως, η όποια αναβάθμιση του αποστρατευτικού βαθμού είναι απλώς εμπαιγμός εάν δε γίνει και η αναγκαία ανάλογη τροποποίηση στις σχετικές ρυθμίσεις του ν. 3883/2010.

Το άρθρο 48 εμείς πιστεύουμε ότι πρέπει να αποσυρθεί, κύριε Υπουργέ, και ελπίζω να το συμμεριστεί και η κυβέρνηση. Ήδη υπάρχει ένα μεγάλο κύμα εξόδου ιατρών από τις υφιστάμενες δημόσιες δομές, πολλοί, μάλιστα, οδηγούνται στο εξωτερικό και αιτία είναι οι πολιτικές σας, όπως υλοποιούνται με διατάξεις σαν τη συγκεκριμένη. Ύστατη έκκληση, λοιπόν, να εισακουστούν οι φορείς και ας ισχύσει το προηγούμενο νομικό καθεστώς.

Με το άρθρο 51, αυξάνεται ο αριθμός των στρατιωτικών στο βαθμό του Ταξίαρχου, χωρίς αυτοί, όπως κανονικά προβλέπεται, να γίνονται Υποστράτηγοι και, αντίστοιχα, και στο βαθμό του Υποστρατήγου χωρίς να γίνονται Αντιστράτηγοι. Είναι προφανές ότι μιλάμε για ρυθμίσεις που εξυπηρετούν μόνο συγκεκριμένες περιπτώσεις.

Στο άρθρο 57 θέλουμε να επισημάνουμε την ασάφεια και αναρωτιόμαστε εάν είναι ηθελημένη ή όχι ως προς τη συνδρομή σπουδαίου λόγου για την αντικατάσταση μέλους της Επιτροπής που εισηγείται για τη χορήγηση ή μη της αναβολής. Εδώ πλέον να μιλάμε για ένα σύστημα όπου απόλυτος κυρίαρχος για την επιλογή των μελών της Επιτροπής είναι και πάλι ο Υπουργός Εθνικής Άμυνας, ενώ δε φαίνεται να απαιτείται κάποια εισήγηση ή πρόταση από το Υπουργείο Παιδείας ή φορείς που αυτό εποπτεύει.

Θα κλείσω με τις ρυθμίσεις για το Πολεμικό Μουσείο στο άρθρο 73. Όταν αναφερόμαστε στο Πολεμικό Μουσείο σκεφτόμαστε, κυρίες και κύριοι συνάδελφοι, όλοι το εμβληματικό αυτό κτίριο στην οδό Βασ. Σοφίας. Υπάρχουν, όμως, κι άλλοι σχετικοί χώροι στην Αθήνα, όπως είναι η οικία του Ναπολέοντος Ζέρβα, αλλά και στη Θεσσαλονίκη, την Τρίπολη, το Ναύπλιο και τα Χανιά, ενώ ετοιμάζονται κι άλλοι στην Κοζάνη και τη Λαμία. Συνεπώς, οι απαιτήσεις για συντηρητές καλλιτέχνες θεωρούμε ότι είναι τεράστιες. Υπάρχουν πολλά …… κειμήλια και ακόμη περισσότερα ……….. Προφανώς και δεν αρκεί μία μόνο θέση συντηρητή καλλιτέχνη. Χρειάζονται τουλάχιστον δύο και αυτό πρέπει να το δούμε, κύριε Υπουργέ. Είναι σωστό, οι θέσεις στο Πολεμικό Μουσείο εκτός από το να αποτελούν μια γενναιόδωρη αναγνώριση της ηγεσίας στους ανθρώπους που ολοκληρώνουν ιδιαίτερα αξιόλογη σταδιοδρομία στο στράτευμα να καλύπτουν και τις πολύπλευρες ανάγκες ενός τέτοιου μουσείου με τόσα παραρτήματα. Για το λόγο αυτό, για τους τέσσερις Εφόρους του Μουσείου, προτείνουμε να προβλέπεται ρητά ότι πρέπει να έχουν τα κατάλληλα τυπικά και ουσιαστικά προσόντα που απαιτούνται για τις ξεχωριστές αρμοδιότητες της καθεμιάς Εφορίας.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ κι εμείς την κυρία Σακοράφα.

Το λόγο έχει ο κ. Χατζηδάκης.

**ΔΙΟΝΥΣΗΣ ΧΑΤΖΗΔΑΚΗΣ**: Κύριε Υπουργέ, πριν αρχίσετε να μας διαβάζετε τις 32 σελίδες, ήθελα να πω σχετικά με την αποστολή της Εθνοφυλακής γιατί δεν βάζουμε στην παράγραφο 3 και συμβολή στην αντιμετώπιση εκτάκτων αναγκών, όπως πυρκαγιές, θεομηνίες, σεισμούς! Παίρνω μία πάσα από αυτό που είπε ο κ. Μυλωνάκης, ότι δηλαδή αυτοί ξέρουν την περιοχή πάρα πολύ καλά. Σκεφτείτε να στέλνει ο Νίκος Χαρδαλιάς ομάδες από άλλο νομό και να πηγαίνουν σε έναν νομό που δεν ξέρουν ούτε τους δρόμους, ούτε τους παράδρομους, ούτε τα στενά.

Άρα, λοιπόν, νομίζω ότι πρέπει να αξιοποιήσουμε τους Εθνοφύλακες σε θέματα καιρικών φαινομένων και εκτάκτων αναγκών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ, κ. Χατζηδάκη.

Το λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ**: Σας ευχαριστώ, κύριε Πρόεδρε.

Δεν είχα τη δυνατότητα σήμερα, λόγω ανειλημμένης υποχρέωσης, να είμαι δια ζώσης. Απευθυνόμενος, όμως, και στους κυρίους Υπουργούς, τους συναδέλφους, αλλά και όσους από τους φορείς μας ακούν με τους οποίους είχα μια συνεργασία όλο αυτό το διάστημα, από τότε που μπήκε στη διαβούλευση το υπό συζήτηση νομοσχέδιο, όπως από το Σωματείο της Βοιωτίας, τον Πρόεδρο, άλλα παιδιά που υπηρετούν στις Ένοπλες Δυνάμεις ή απόστρατους, το λέω για να το γνωρίζουν ότι εχθές κατέθεσα και εγγράφως τις προτάσεις ή υπομνήματα ή και δικές μου παρατηρήσεις επί του νομοσχεδίου. Συνεπώς δεν θα μακρηγορήσω.

Θέλω να πω ότι – είχα και μία συζήτηση με τον κύριο Υπουργό, θα πρέπει νομίζω να δούμε και να αποκαταστήσουμε - θα μιλήσω γενικότερα και όχι κατ’ άθρον – κάποιες αδικίες, να δούμε εκείνες τις οποίες δεν έχουν δημοσιονομικό κόστος και να μπορέσουμε να τις επανορθώσουμε και να τις κάνετε δεκτές.

Άκουσα και τους φορείς και τους συναδέλφους από την αντιπολίτευση, με σωστές, θα έλεγα, αρκετές παρατηρήσεις και προβληματισμούς. Εκείνο, όμως, το οποίο πρέπει να επισημάνω είναι ότι, ενώ στην αρχή διαφάνηκε ότι αυτό το νομοσχέδιο - ένα νομοσχέδιο που σημειωτέων ήρθε μετά από πολύ μεγάλο διάστημα να ρυθμίσει κάποια θέματα - είναι προς τη θετική κατεύθυνση, παρατήρησα ότι και οι συνάδελφοι της αντιπολίτευσης συμφωνούν σε πολλά από τα άρθρα αυτά.

Κλείνοντας, λοιπόν, για να έχουν το λόγο και άλλοι συνάδελφοι, να πω πως στο άρθρο 53 που τονίστηκε και από άλλους συναδέλφους, ο νόμος είναι του 2016 που ………. αναπροσαρμογές ή ίση μεταχείριση - μου το έχουν πει άνθρωποι που υπηρετούν είτε στην Αεροπορία, είτε στο Ναυτικό - νομίζω ότι αυτά πρέπει να τα δείτε και επειδή τα έχω καταθέσει και εγγράφως θεωρώ, κύριε Υπουργέ, ότι μέσα στα πλαίσια τα δημοσιονομικά και εφόσον δεν έχουμε άμεσο κόστος πρέπει να τις κάνετε δεκτές αυτές τις παρατηρήσεις.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε κι εμείς τον συνάδελφο, κ. Κουτσούμπα.

Εδώ ολοκληρώθηκε η συζήτηση σε ό,τι αφορά τις τοποθετήσεις και τις εισηγήσεις των συναδέλφων Εισηγητών από τα κόμματα και των συναδέλφων Βουλευτών, μελών της Επιτροπής.

Το λόγο έχει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Δεν θα πάρω πολύ ώρα, θα κάνω κάποια σχόλια σε κάποια, όχι όλα, δεν θα κάνω δηλαδή ανάγνωση στα άρθρα δεδομένου ότι έχει γίνει ενδελεχής επισκόπηση από τον Εισηγητή μας.

Κύριοι συνάδελφοι, αυτό το νομοσχέδιο έρχεται να διορθώσει κάποια προβλήματα, ασφαλώς όχι όλα. Δεν έρχεται να λύσει όλες τις δυσλειτουργίες και τις δυσχέρειες σε σταδιοδρομικά και βαθμολογικά θέματα συνολικά των Ενόπλων Δυνάμεων. Διορθώνει συγκεκριμένες δυσχέρειες, διορθώνει δυσλειτουργίες που προέκυψαν από την εφαρμογή των διατάξεων. Όπως είπα εχθές, δεν εισάγει νέο θεσμικό πλαίσιο και, ως εκ τούτου, έχει όντως έναν αποσπασματικό χαρακτήρα από τη φύση του. Ουδέποτε ισχυριστήκαμε κάτι τέτοιο εξ αρχής. Νομίζω, όμως, ότι αδικούμε αυτή την νομοθετική προσπάθεια όταν η συνολική αντίδραση, έχω την αίσθηση, είναι εντονότερη από την αντίδραση στα τρία μνημόνια μαζί σωρευτικά με αυτά που ακούστηκαν. Δεν είναι τόσο λάθος οι διατάξεις και νομίζω ότι αυτό προκύπτει από το γεγονός ότι σιγά σιγά από συναδέλφους ακούω ότι κάποιες είναι προς τη σωστή κατεύθυνση και είναι καλό να υποστηριχθούν.

Η συζήτηση, σα να μην πέρασε ούτε μία μέρα, γίνεται στο γνωστό μοτίβο, όπου η αντιπολίτευση εγκαλεί την κυβέρνηση γιατί δεν δίνει και άλλα χρήματα ή, ακόμα καλύτερα, γιατί δεν τα δίνει όλα ή δεν τα λύνει όλα και η κυβέρνηση εξηγεί από την πλευρά της γιατί δεν μπορεί να τα δώσει όλα ή να τα λύσει όλα. Γνωστό αυτό το μοτίβο!

 Σε κάθε περίπτωση νομίζω ότι πρέπει για να έχουμε και μία αίσθηση του οικονομικού αποτυπώματος του νομοσχεδίου θα πω πολύ επιγραμματικά δεδομένου ότι η προσπάθεια από όλους, τουλάχιστον, από πλευράς Αντιπολίτευσης είναι να καταδειχθεί ότι δεν δίνεται τίποτα, το ίδιο άκουσα και από τους φορείς. Χθες άκουσα ότι ούτε ένα ευρώ δεν δώσαμε αυτά τα 4 χρόνια στο προσωπικό των Ενόπλων Δυνάμεων.

 Πολύ γρήγορα και πριν μπω στην απαρίθμηση και το σχολιασμό κάποιων άρθρων θυμίζω τις κύριες παροχές που είτε έχουν δρομολογηθεί είτε έχουν καταβληθεί αυτή την τετραετία.

Πρώτον, ΚΥΑ αποζημίωσης για νυκτερινά. Τα 25 εκατομμύρια που έχουν προϋπολογιστεί βαίνουν προς υλοποίηση, είναι υπό επεξεργασία στα Γενικά Επιτελεία, η ΚΥΑ έχει εκδοθεί στις 23.12.2022 και είναι στη διάθεσή σας και το σχετικό ΦΕΚ.

 Η ΚΥΑ, λοιπόν, για τα νυκτερινά έχει εκδοθεί, άλλωστε αποτέλεσε εξαγγελία του Πρωθυπουργού στη Διεθνή Έκθεση Θεσσαλονίκης προ μηνών.

 Δεύτερον, οικονομική ενίσχυση στελεχών μέσω οδοιπορικών. Προσέξτε εδώ. Για τα έτη 2019,2020,2021 και 2022 έχουν καταβληθεί συνολικά 84,6 εκατομμύρια για οδοιπορικά με αποκορύφωμα τα 39,5 εκατομμύρια οδοιπορικά που καταβλήθηκαν το 2020 λόγω των ειδικών συνθηκών έντασης λόγω της κρίσης με τη γείτονα σε όλους τους κλάδους.

Επομένως, εδώ το επιχείρημα «ούτε ένα ευρώ για τα στελέχη στην τετραετία» παρακαλώ ξανά δείτε το, γιατί είναι χονδροειδέστατη ανακρίβεια.

Τρίτον, επέκταση απαλλαγής φόρου από 65% σε 100%, πλήρη απαλλαγή, δηλαδή, των επιδομάτων κινδύνου με δικαιούχους ιπτάμενο προσωπικό και ειδικές δυνάμεις προϋπολογίστηκε στα 17 εκατομμύρια ευρώ. Δηλαδή, 17 εκατομμύρια ευρώ συνολική απαλλαγή των φόρων αυτών των ειδικών επιδομάτων.

Τέταρτον, εναρμονισμός μισθολογικού με διοικητικό βαθμό εθελοντών μακράς θητείας ΕΜΘ στο παρόν, όπου δικαιούχοι το προσωπικό των ΕΜΦ, ποσό 8,6 εκατομμύρια.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Κύριε Υπουργέ, δεν κατάλαβα το τελευταίο για τους ΕΜΦ, τι είπατε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Είναι ο εναρμονισμός στους μισθολογικού με διοικητικό βαθμό εθελοντών μακράς θητείας.

 **ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Αυτό θα το κάνετε στο παρόν νομοσχέδιο;

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Να παίρνουν, δηλαδή, και το μισθό και όχι μόνο το βαθμό. Είχατε ρυθμίσει εσείς το βαθμολογικό, ερχόμαστε και το εναρμονίζουμε μισθολογικά τώρα.

 Να σας εξηγήσω. Είναι προϋπολογισμένο να γίνει και θα πω ακολούθως πώς ακριβώς. Είναι πάντως 8,6 εκατομμύρια και πρόκειται να γίνει.

Πέμπτο, προσαύξηση επιδόματος ιδιαίτερων συνθηκών, είναι τα λεγόμενα επιδόματα αποστολής και για άλλες ειδικές αποστολές των Ενόπλων Δυνάμεων. Έχουν προϋπολογιστεί 25 εκατομμύρια για αυτό και γίνεται, όπως σας είπα, αγώνας δρόμου να το φέρουμε μέχρι την Ολομέλεια οπωσδήποτε.

 Έκτο, δωρεάν αστική μετακίνηση οπλιτών που είναι ένα μέτρο για τους οπλίτες θητείας, δηλαδή, 1,4 εκατομμύρια προϋπολογίστηκαν για αυτό. Είναι μικρό το ποσό, αλλά είναι μία παροχή στους οπλίτες.

Έβδομο, νομοθετική ρύθμιση για αποδοχές Παραγωγικών Σχολών Ενόπλων Δυνάμεων, δικαιούχοι οι μαθητές Παραγωγικών Σχολών των Ενόπλων Δυνάμεων. Αυτή τη στιγμή η ρύθμιση βρίσκεται σε φάση συνεννόησης με το Υπουργείο Οικονομικών, έχει προϋπολογιστεί ποσό 5,5 εκατομμύρια. Κατά την απάντηση του Υπουργείου Οικονομικών σε σχετική ερώτηση κατά τον κοινοβουλευτικό έλεγχο έχει πει ότι θα συζητηθεί για να διευθετηθεί το επόμενο οικονομικό έτος.

Όγδοο, νομοθετική ρύθμιση για αύξηση των αποδοχών οπλιτών. Εδώ υπάρχει μία πρόταση να γίνει αύξηση από 8 ευρώ σε 30 ευρώ το μήνα. Ασφαλώς πρέπει να γίνει μία συνεννόηση με το Υπουργείο Οικονομικών. Το ποσό είναι 13 εκατομμύρια ευρώ, για αυτό δεν έχω κάτι, είναι σε αναμονή.

 Δεν θα μακρηγορήσω, αλλά θα πω επιπλέον ότι το επίδομα τοκετού ρυθμίζεται με Προεδρικό Διάταγμα το οποίο αυτή τη στιγμή βρίσκεται στο Συμβούλιο της Επικρατείας προς επεξεργασία. Εδώ εξισώνονται οι αξιωματικοί με τους υπαξιωματικούς και το ποσό που πρόκειται να λάβουν είναι 1.300 ευρώ και βρίσκεται όπως σας είπα στο Συμβούλιο Επικρατείας.

 Κοιτάξτε, δεν πρέπει να ξεχάσουμε, γιατί νομίζω ότι το ξεχνάμε, ότι αυτά τα τρία χρόνια δεν ήταν τρία κανονικά χρόνια, ιδίως για τις Ένοπλες Δυνάμεις και για τη χώρα. Είπαμε ότι σταδιακά θα μπορέσουμε να πάμε και σε κάποιες παροχές στο προσωπικό. Όσον αφορά την καταβολή οδοιπορικών έπρεπε να γίνουν και έγιναν και ιδίως κατά την περίοδο της κινητοποίησης περισσότερο, αλλά λειτουργήσαμε κάτω από τεράστιες συνθήκες πίεσης και ερχόμαστε στο τέλος μετά από αρκετή – θα έλεγα - κυοφορία αυτών των διατάξεων να υιοθετήσουμε κάποιες προτάσεις των Επιτελείων.

 Όλες οι διατάξεις που έρχονται προς ψήφιση είναι προτάσεις των Γενικών Επιτελείων και εγώ οφείλω ως πολιτικός προϊστάμενος του Υπουργείου μαζί με την πολιτική ηγεσία τον Υφυπουργό να ανταποκριθώ στις προτάσεις αυτές των Γενικών Επιτελείων που είναι οι διατάξεις αυτού του νομοσχεδίου που έρχονται προς ψήφιση. Αυτούς ακούσαμε και δεν νομίζω να υπάρχει κάποιος παραλογισμός σε αυτό, στο βαθμό των δυνατοτήτων. Οι δυνατότητες σιγά – σιγά - να το πω έτσι – επεκτείνονται, αυξάνονται, αλλά όπως μπορούμε. Ήδη, όπως σας είπα, έχουν δρομολογηθεί ουκ ολίγα.

 ‘Όσον αφορά το θέμα των ΕΠΟΠ δεν μπορείτε να λέτε ότι είμαστε ανεύθυνοι και δεν λειτουργούμε με βάση καμία μελέτη σκοπιμότητας ή βιωσιμότητας για τις διατάξεις περί των ειδικών λογαριασμών πρόνοιας σε Στρατό Ξηράς και Πολεμική Αεροπορία, αλλά από την άλλη να πρέπει με ένα νόμο, ένα άρθρο να λύσουμε το συνταξιοδοτικό 26.000 ΕΠΟΠ εδώ και τώρα χωρίς καμία μελέτη σκοπιμότητας, χωρίς καμία συνεννόηση με το Υπουργείο Οικονομικών ή το Υπουργείο Κοινωνικής Ασφάλειας. Αυτά τα δύο δεν μπορούν να συμβαδίζουν μαζί σαν λογική.

Αυτό που έχω να πω προς το παρόν είναι ότι το 2024, όταν θα ανακύψει για πρώτη φορά ζήτημα συνταξιοδότησης ΕΠΟΠ θα αφορά μόνο σε δύο στελέχη του Πολεμικού Ναυτικού. Από το επόμενο έτος αρχίζουν και έρχονται περισσότεροι δικαιούχοι που θα αντιμετωπίσουν αυτό το πρόβλημα.

Επομένως, εκτιμώ ότι υπάρχει ο χρόνος προκειμένου να ξεκινήσει η συζήτηση με εμπλεκόμενα περισσότερα του ενός Υπουργείου, περισσότερα Υπουργεία εκτός από το Υπουργείο Εθνικής Άμυνας για να φτάσουμε σε επίλυση αυτού του προβλήματος στο σωστό χρόνο και να μην τελούν οι ΕΠΟΠ υπό αυτό το καθεστώς της ανασφάλειας, όχι ακόμα όμως, όχι τώρα.

Τώρα όσον αφορά τα άρθρα θα πάω σε αυτά για τα οποία έχει γίνει περισσότερη συζήτηση, αυτή θα είναι η προσπάθειά μου.

Είπαμε ότι η διάταξη του άρθρου 16 αποσύρεται και επομένως δεν θίγονται οι πόροι του ΝΙΜΙΤΣ, δεν μπαίνει θέμα θέσπισης επιπλέον κρατήσεων. Ασφαλώς αναγνωρίζω ότι πολλοί δικαιούχοι οι οποίοι όμως ποτέ δεν θα το χρησιμοποιήσουν, γιατί πολύ απλά βρίσκονται στην περιφέρεια, έκαναν κάποιες ενστάσεις για να συμπεριληφθούν και αυτοί σε αυτούς που θα συνεισφέρουν.

Ελπίζω, όπως σας είπα, παρά το γεγονός ότι θα μειωθούν τα έσοδα του ΝΙΜΙΤΣ με ό,τι αυτό συνεπάγεται, να μην τεθεί από τους ίδιους που ήγειραν τις ενστάσεις σήμερα, ζήτημα βιωσιμότητας του ΝΙΜΙΤΣ σε λίγους μήνες, ένα χρόνο ή δύο από τώρα. Σε κάθε περίπτωση θυμίζω ότι με την διάταξη του άρθρου 15 εδώ διευρύνθηκε το πεδίο των δικαιωμένων νοσηλείας στο ΝΙΜΙΤΣ με τους εν ενεργεία υπαξιωματικούς Στρατού Ξηράς, κοινό σωμάτων των Ενόπλων Δυνάμεων, Ελληνικής Αστυνομίας και της τέως Χωροφυλακής, εφόσον τυγχάνουν μέτοχοι του Μετοχικού Ταμείου Στρατού, καθώς και με το μόνιμο προσωπικό του ΝΙΜΙΤΣ, εφόσον καταβάλλουν μηνιαία εισφορά υπέρ αυτού. Παρέχεται δε η δυνατότητα στο Διοικητικό Συμβούλιο του ΝΙΜΙΤΣ να εγκρίνει τη νοσηλεία λοιπών προσώπων.

Αυτή ήταν η λογική δεδομένης της διεύρυνσης των δικαιούχων νοσηλείας στο ΝΙΜΙΤΣ να θεσπιστεί και ένας επιπλέον πόρος, ελπίζω, όμως, ότι, όπως σας είπα, δεν θα χρειαστεί, παρά το γεγονός ότι η διεύρυνση αυτή μάλλον με κάνει να πιστεύω στην πορεία ότι θα χρειαστεί.

Όχι τώρα, όμως, το αποσύρουμε το 16 επαναλαμβάνω. Στο τέταρτο κεφάλαιο, για τη μέριμνα υπέρ διαφόρων κατηγοριών προσωπικού του Υπουργείου Εθνικής Άμυνας. Στο 18, μισθολογική αποκατάσταση πολιτικών υπαλλήλων του Υπουργείου. Ακούσαμε, βέβαια, το κύριο αίτημα από τον εκπρόσωπο της Ομοσπονδίας Πολιτικών Υπαλλήλων. Είναι η πρόσληψη περισσότερων. Ξέρετε πολύ καλά ότι αυτή κυρίως έχει να κάνει με κάποιες ειδικές τεχνικές ειδικότητες, τεχνικής φύσεως κυρίως, σε εργοστάσια βάσης και ότι, ούτως ή άλλως, γίνεται σε συνεννόηση με το Υπουργείο Εσωτερικών, που έχει στο γενικότερο σχέδιο των προσλήψεων στο δημόσιο τομέα και ότι προτεραιότητα του Υπουργείου είναι η πρόσληψη μάχιμου προσωπικού, είτε με τις προσλήψεις 15.000 ΕΠΟΠ και ΟΒΑ σε βάθος πενταετίας, είτε με την αύξηση των φοιτητών των παραγωγικών σχολών, δηλαδή των σχολών των αξιωματικών και των τριών κλάδων και των υπαξιωματικών. Σε κάθε περίπτωση, όπως σας, είπα εδώ επιλύεται μια χρονίζουσα εκκρεμότητα όσον αφορά τη μισθολογική αποκατάσταση των πολιτικών υπαλλήλων.

Άλλη μία διάταξη που είναι ασφαλώς ευεργετική είναι αυτή του 19, η έκδοση κοινής υπουργικής απόφασης με αντικείμενο τον καθορισμό των 200 ημερών ανά έτος ως ανώτατου ορίου ημερών αποζημίωσης εκτός έδρας για μία ειδική κατηγορία προσωπικού, ΔΕ τεχνικοί οπλικών συστημάτων και πυρομαχικών, σε ειδικότητα ναρκαλιευτών, για συμμετοχή αυτών σε αποστολές εξουδετέρωσης εκρηκτικών μηχανισμών.

Έγινε πολύς λόγος για το άρθρο 20 του σχεδίου νόμου, για την υποχρέωση καταβολής στις στρατιωτικές λέσχες ή μάλλον και σε συνδυασμό με την διάταξη του άρθρου 21, όπου καταργείται η υποχρέωση καταβολής συνδρομής στις στρατιωτικές λέσχες του Στρατού Ξηράς και στη λέσχη αξιωματικών Ενόπλων Δυνάμεων για τους εν αποστρατεία. Δεν είναι νομίζω ένα αμελητέο άρθρο. Είναι μία ελάχιστη χειρονομία καλής θέλησης προς τους απόστρατους, οι οποίοι χρησιμοποιούν τις στρατιωτικές λέσχες του Στρατού Ξηράς και τις λέσχες αξιωματικών Ενόπλων Δυνάμεων. Θεωρήσαμε ότι αυτό θα μπορούσαμε να το να το θεσπίσουμε. Θεωρούμε ότι δεν θα προκύψει θέμα βιωσιμότητας των στρατιωτικών λεσχών, αφού, στην ουσία, αυτές συντηρούνται από την κατανάλωση από τους διάφορους που δικαιούνται να συχνάζουν και να τις χρησιμοποιούν εκεί.

Από εκεί και πέρα, άρθρο 22, εδώ το θέμα είναι το δύναται. Το δύναται δημιουργεί μια αμφιβολία ότι μπορεί να προκύψει, μπορεί και να μην προκύψει. Προκειμένου να είμαστε σίγουροι, θα πρέπει να περιμένουμε την απάντηση του αρμόδιου Υπουργείου Υγείας. Βρίσκονται σε συνεργασία τα στελέχη της νομικής υπηρεσίας έτσι ώστε η απάντηση αυτή, ει δυνατόν, να έρθει πριν τη συζήτηση στην Ολομέλεια.

Πέμπτο κεφάλαιο και η επίμαχη διάταξη του άρθρου 23, νομική μεταχείριση του ευαίσθητου συστήματος μακράς αναρρωτικής άδειας στελεχών και επανακαθορισμός διαδικασιών. Εδώ η κριτική επικεντρώθηκε στο ότι πρόκειται για «διάταξη της χούντας», λέει. Εδώ αυτό που κάνουμε έχει να κάνει περισσότερο με το λογικό παρά με το ανάλγητο, διότι είναι λογικό να αποφασίζει περί της υγειονομικής κατάστασης στελεχών η υγειονομική επιτροπή και όχι κάποιο άλλο όργανο. Η αποκλειστική αρμοδιότητα, λοιπόν, εδώ επαναφέρεται στις υγειονομικές επιτροπές των Ενόπλων Δυνάμεων, όσον αφορά τον έλεγχο της υγειονομικής κατάστασης στελεχών και αν αυτά θα κριθούν ικανά ή όχι να υπαχθούν στις λεγόμενες ειδικές καταστάσεις. Αυτό είναι όλο και νομίζω ότι ακούγεται λογικό.

Στο άρθρο 27, αυτεπάγγελτη διαδικασία αναγνώρισης για τους εθελοντές μακράς θητείας του χρόνου προϋπηρεσίας από την κατάταξή τους μέχρι τις 25/7/2001, ημερομηνία θέσης σε ισχύ του σχετικού ν.2936/2001. Εδώ πέρα προβλέπεται η ενιαία εφαρμογή από τους ειδικούς λογαριασμούς αλληλοβοήθειας των τριών κλάδων των Ενόπλων Δυνάμεων, της αναγνώρισης υπηρεσίας των ΕΜΘ από την κατάταξή τους μέχρι και την έναρξη ισχύος του σχετικού νόμου. Ως μετοχική σχέση με τους οικείους και ειδικούς λογαριασμούς και για λόγους χρηστής διοίκησης κρίνεται σκόπιμο να υπάρξει πρόνοια ειδικά για όσους ΕΜΘ έχει λήξει μετοχική τους σχέση με τον οικείο ειδικό λογαριασμό αλληλοβοήθειας και η διαδικασία αναγνώρισης του επίμαχου χρόνου υπηρεσίας δεν έχει εκκινήσει κατά την ενεργό υπηρεσία τους, ώστε αυτός ο χρόνος να αναγνωριστεί.

Άρθρα 29 και 30 και για αυτά έγινε συζήτηση. Στο άρθρο 29 σκοπός είναι η εναρμόνιση των καταστατικών διατάξεων του Μετοχικού Ταμείου Στρατού που αφορούν στα μερίσματα των μετόχων του Ταμείου που εξέρχονται από τις Ένοπλες Δυνάμεις με τις διατάξεις του νέου μισθολογίου. Εδώ λοιπόν επανακαθορίζεται, από 1/1/2017, δυνάμει του νόμου του 2017, το ειδικό μισθολόγιο των στελεχών των Ενόπλων Δυνάμεων και μετά τη θέση σε ισχύ του νέου μισθολογίου κρίνεται απαραίτητη η τροποποίηση του ισχύοντος θεσμικού πλαισίου, ως προς τη βάση υπολογισμού του καθοριζομένων μεριδίων των δικαιούχων που εξέρχονται από τις Ένοπλες Δυνάμεις από 1/12017 και εντεύθεν. Εδώ πρέπει να σημειωθεί ότι ο επανακαθορισμός αυτών των μερισμάτων δεν θίγει τους μερισματούχους που ήδη έχουν δικαιωθεί διαμερίσματος ή ΒΟΕΑ με βάση τις προϊσχύσασες διατάξεις.

Συναφής η ρύθμιση του άρθρου 30 του σχεδίου νόμου, εναρμόνιση καταστατικών διατάξεων του Μετοχικού Ταμείου Στρατού που αφορούν στα μερίσματα μετοχών του Ταμείου που εξέρχονται από τις Ένοπλες Δυνάμεις με τις διατάξεις του νέου μισθολογίου. Επειδή εδώ γίνεται λόγος για εναρμονισμό των μεριδίων των διατελεσάντων Αρχηγών του Γενικού Επιτελείου Εθνικής Άμυνας, Γενικού Επιτελείου Στρατού, Ελληνικής Αστυνομίας, Γενικών Επιθεωρητών Στρατού και Διοικητών Στρατιάς και των αντιστοίχων της Ελληνικής Αστυνομίας, καθώς και μερισματούχων οι οποίοι ανήκουν σε ανώτατους βαθμούς αξιωματικών, οφείλω να ξεκαθαρίσω και να αποσαφηνίσω ότι δεν επέρχεται κατά προνομιακό τρόπο αύξηση καταβαλλόμενου μερίσματος μόνο στις συγκεκριμένες κατηγορίες ανωτάτων, όπως εσφαλμένα έγινε αντιληπτό και ειπώθηκε από συναδέλφους. Και στη δημόσια διαβούλευση έγινε αυτό το λάθος.

Ενώ για το λοιπό προσωπικό των Ενόπλων Δυνάμεων δεν απαιτείται επιπλέον νομοθετική παρέμβαση, το ζήτημα της εναρμόνισης επιλύεται με τον καθορισμό των μεριδίων από το αμέσως προηγούμενο άρθρο, δηλαδή το 29, και η γενική αρχή που ακολουθείται είναι αυτή της αναλογικότητας εισφορών παροχών. Εισφέρεις περισσότερο, είναι λογικό να περιμένεις μεγαλύτερη παροχή και αυτό είναι γεγονός περισσότερο στους ανώτατους βαθμούς των αξιωματικών. Επομένως, εσφαλμένως υπάρχει εδώ η κριτική ότι παίρνουν περισσότερα οι ανώτατοι και η μεταχείριση προς τους κατώτερους είναι δυσμενής. Υπάρχει η αναλογικότητα.

Άρθρο 31, δυνατότητα διοικητικού συμβουλίου του Μετοχικού Ταμείου Στρατού να μπορεί να καταβάλλει, κατόπιν έγκρισης του Υπουργού Εθνικής Άμυνας, έκτακτο μέρισμα εφόσον προκύπτουν έσοδα πλέον των προϋπολογισθέντων. Εδώ, λοιπόν, απλά εναρμονίζεται το Μετοχικό Ταμείο Στρατού με αυτά των άλλων κλάδων, όπου ήδη υπάρχει η σαφής νομοθετική πρόβλεψη για καταβολή του μερίσματος, εφόσον, βέβαια, τα οικονομικά του Μετοχικού Ταμείου το επιτρέπουν. Για να γίνει αυτό δυνατό και για το 2022, προβλέψαμε και ειδική προς τούτο μεταβατική διάταξη.

Στο άρθρο 35, την αναδρομική από 1/1/2022 κατάργηση κλιμακωτών μειώσεων που είχαν επιβληθεί με τον ν. 4393/2012 στα μερίσματα και την οικονομική ενίσχυση κτλ., των οικείων ειδικών κλάδων. Εδώ έχουμε εναρμόνιση με αποφάσεις του Συμβουλίου της Επικρατείας. Σωστό. Κρίθηκαν δυνάμει αυτών ως αντισυνταγματικές οι μειώσεις που επιβλήθηκαν στις κύριες και επικουρικές συντάξεις. Σωστό.

Ορίσαμε αρχικά ότι, η αναδρομική καταβολή είναι για το έτος 2022 δυνάμει των οικονομικών δεδομένων. Είπαμε όμως και χθες και το επαναλαμβάνουμε σήμερα, ότι εφόσον διαπιστωθεί ότι υπάρχει οικονομική δυνατότητα στα μετοχικά ταμεία για καταβολή αναδρομικών και για το 2021 όπως ήταν η αρχική δέσμευση, δεδομένου ότι περιμέναμε να φέρουμε το νομοσχέδιο εντός του 2022 τότε αυτόματα δημιουργούνταν υποχρέωση για καταβολή από το 2021. Πλην όμως, ήρθε το 2023 και πρέπει να καλύψουμε και 2022 και 2021 αναδρομικά. Εφόσον λοιπόν υπάρχει σχετική συνεννόηση και σχετική δυνατότητα με τους Διοικητές των μετοχικών ταμείων των τριών κλάδων να προχωρήσουμε στην καταβολή και των αναδρομικών του 2021. Ελπίζω να έχουμε περισσότερα να πούμε και πιο συγκεκριμένα να πούμε ως προς αυτή την καταβολή μέχρι την Ολομέλεια. Αυτή όμως είναι η πεφρασμένη επιθυμία μας.

Πιο κάτω, στο άρθρο 41, και γι’ αυτό έγινε συζήτηση. Αναμορφώνεται η σύνθεση του Διοικητικού Συμβουλίου Μετοχικού Ταμείου Στρατού και επιτυγχάνεται αναλογικότερη εκπροσώπηση ασφαλισμένων του ταμείου που προέρχονται από την Ελληνική Αστυνομία. Στη συνεδρίαση του Διοικητικού Συμβουλίου του ταμείου στρατού ένας ανώτερος με βαθμό Αστυνομικού Διευθυντή ή Ανώτατος αξιωματικός εν ενεργεία της Ελληνικής Αστυνομίας. Αυτό γίνεται συνδυαστικά με την εισφορά πόρων από την Ελληνική Αστυνομία για να στηριχθούν τα οικονομικά του μετοχικού ταμείου στρατού. Αυτές θα προκύψουν από τις κρατήσεις από τις κλήσεις της Τροχαίας, αυτή είναι η συμφωνία με το Υπουργείο Προστασίας του Πολίτη και νομίζω επίσης αυτό είναι λογικό και δίκαιο.

Παρακάτω στις διατάξεις για την ΠΑΠΕΔΕ, έγινε και γι’ αυτή μεγάλη συζήτηση νομίζω πολύ αδίκως, γιατί εδώ ποιος είναι ο σκοπός της τροποποίησης του σχετικού άρθρου όπου μειώνεται το κατώτερο όριο του ετήσιου ανταλλάγματος από 5% σε 3% και καθορίζεται ρητά αρμοδιότητα των ΔΥΟ για τον προσδιορισμό επιθεώρησης των αντικειμενικών αξιών των ακινήτων, τα οποία εκμισθώνονται μέσω διαγωνισμού της ΥΠΑΑΠΕΔ. Δεν είναι ούτε το ξεπούλημα της δημόσιας ακίνητης περιουσίας των Ενόπλων Δυνάμεων όπως ακούστηκε κατά τρόπο εξωφρενικό. Θα σας φέρω αύριο, το αποτέλεσμα ενός διαγωνισμού το οποίο επεξεργαστήκαμε στο ΣΑΜ όπως το κατά φύση το καθ’ ύλην αρμόδιο όργανο γι’ αυτά, για ένα παράπηγμα καταγώγιο κυριολεκτικά ετοιμόρροπο κάπου εκεί στην Ιερά Οδό, το οποίο προσπαθούμε να εκμισθώσουμε εδώ και χρόνια και δεν μπορούμε, γιατί ο διαγωνισμός κηρύσσεται άγονος, γιατί η τιμή εκκίνησης βάσει του 5% της αντικειμενικής αξίας είναι υπερβολικά υψηλή και δεν έρχεται κανένας.

Για να σας πω και το συνολικό στοιχείο, από το 2016 ως σήμερα 89 άγονοι διαγωνισμοί έναντι 30 γόνιμων. Μόνο το ένα τρίτο των διαγωνισμών που διενεργούνται τριπλάσιος αριθμός άγονων σε σχέση με τους γόνιμους. Αυτό το πρόβλημα προσπαθεί να θεραπεύσει η διάταξη σχετικά με την ΥΠΑΑΠΕΔ, που μειώνει το κατώτατο όριο του ετήσιου ανταλλάγματος από 5% σε 3% μπας και έχουμε περισσότερα αποτελέσματα γόνιμων διαγωνισμών, και έτσι εν τέλει αξιοποιηθεί κατά μεγαλύτερο ποσοστό η ακίνητη περιουσία των Ενόπλων Δυνάμεων, αποφέροντας βέβαια και τα σχετικά έσοδα στα οικεία ταμεία. Αυτός είναι ο λόγος και τίποτα άλλο συνωμοσιολογικό που να παραπέμπει σε ξεπούλημα κτλ. Τόνωση της επενδυτικής δραστηριότητας στα ακίνητα Ενόπλων Δυνάμεων, επιζητούμε και φυσικά να καταστεί η διαγωνιστική διαδικασία ανταγωνιστική σε σχέση με την υπόλοιπη αγορά ακινήτων.

Δεν θέλω να σας ταλαιπωρήσω σε άλλες διατάξεις. Σχετικά με αυτήν του 53. Επίσης, έγινε πολλή συζήτηση για τη διεύρυνση του πεδίου εφαρμογής των αξιωματικών που προέρχονται από τις ΑΣΣΥ με 25 έτη πραγματικής στρατιωτικής υπηρεσίας μέχρι 31/12/1918, καταταγέντες δηλαδή εν έτη 91,92, 93. Αυτό ακολουθεί μία απόφαση που έχει ληφθεί ήδη για τους καταταγέντες εν έτη 1990. Είχαμε πει στη Βουλή το είχαμε προεξαγγείλει το είχαμε υποσχεθεί αν θέλετε, ότι θα μπουν και αυτοί. Γιατί σταματάμε στην τάξη του 1993, διότι οι καταταγέντες το 1993 εισήχθησαν με ειδικές εξετάσεις στις παραγωγικές σχολές και μέσα στους εισαχθέντες υπάρχουν και στελέχη, οι οποίοι εξομοιώθηκαν σταδιοδρομικά με τους καταταγέντες το 1992.

Το 1992 λοιπόν, είχαμε ειδικό τρόπο εξέτασης κάποιοι επιλαχόντες του 1992 που μπήκαν το 1993 με το προηγούμενο καθεστώς, συμπαρέσυραν μαζί τους και αυτούς που μάλλον εξετάστηκαν με το νέο καθεστώς το 1993. Κρίναμε ότι είναι προτιμότερο να συμπαρασυρθούνε να ευνοηθούν δηλαδή και κάποια στελέχη του 1993 μαζί με αυτούς που είχαν το δικαίωμα το 1993 επειδή είχαν δώσει εξετάσεις το 1992 όσο μπερδεμένο και αν ακούγεται αυτό, παρά να μείνουν απ’ έξω κάποιοι που είχαν το δικαίωμα. Δηλαδή, αυτοί που μπήκαν το 1993 είχαν εξετάσει το 1992 και δεν ασκήθηκε αυτό. Με άλλα λόγια, συμπαρασύρθηκαν και κάποιοι το 1993 προς το ευνοϊκότερο μαζί με τους άλλους.

Ασφαλώς και εγείρεται εδώ και ένα δικαίωμα για τους άλλους, τάξη 1994 κτλ και εφεξής. Θεωρώ όμως ότι έπρεπε να κάνουμε αυτό το διαχωρισμό τώρα, και να δούμε στο μέλλον ανοιχτοί είμαστε, αν μπορούμε να λάβουμε τις ίδιες πρόνοιες και για τις επόμενες τάξεις, όμως έπρεπε να βάλουμε κάπου τη διαχωριστική γραμμή. Από κει και πέρα, δεν νομίζω να υπάρχει κανένα επίμαχο άρθρο μέχρι τις διατάξεις της Εθνοφυλακής.

Ε΄ μέρος σχεδίου νόμου άρθρα 62 μέχρι 68. Θα δούμε αναφορικά με αυτό που εισηγήθηκε ο συνάδελφος ο κύριος Χατζηδάκης και ο Εισηγητής ο κύριος Μανωλάκος σχετικά με τους σκοπούς. Η αρχική άποψη ήταν να μην συμπεριληφθεί και ο σκοπός αυτός που έχει να κάνει με την αντιμετώπιση έκτακτων καταστροφών κλπ, γιατί αυτό ούτως ή άλλως γίνεται από τα πράγματα. Αν για λόγους αβρότητας αν θέλετε, πρέπει να συμπεριληφθεί και αυτό θα το δούμε. Σε κάθε περίπτωση, δεν είναι ζήτημα το οποίο δημιουργεί ιδιαίτερη αντιδικία ή είναι πρόβλημα.

Νομίζω ότι προβλέπεται και με τις ρυθμίσεις έχουμε έναν πλήρη εξορθολογισμό και εκσυγχρονισμό του θεσμού αυτού με βάση την εθνική ανάγκη, συμπληρώνοντας το ισχύον θεσμικό πλαίσιο και αντιμετωπίζοντας και κάποιες αδυναμίες που είχαν προκύψει. Επισημαίνω τη δυνατότητα πλέον εθελοντικής στράτευσης σε Μονάδες Εθνοφυλακής και γυναικείου προσωπικού, με την προϋπόθεση ότι αυτές οι γυναίκες ανήκουν ήδη στην εφεδρεία των Ενόπλων Δυνάμεων. Επισημαίνω την πρόταξη του κρίσιμου προσόντος της εντοπιότητας όπως ισχύει δηλαδή και στην πράξη όσον αφορά τη στελέχωση της Εθνοφυλακής, και την αποσαφήνιση πλέον με πολύ συγκεκριμένο τρόπο της έννοιας διατεταγμένης υπηρεσίας, έτσι ώστε να προλαμβάνονται προβλήματα που προέκυψαν από την εφαρμογή της νομοθεσίας. Αυτή ήταν μία από τις αρχικές θα έλεγα ανησυχίες για το νομοσχέδιο αυτό όλο, να προλαμβάνουμε δηλαδή και να επιλύσουμε προβλήματα που προκύπτουν από την εφαρμογή της νομοθεσίας, όπως το πώς να αντιμετωπίζει η υπηρεσία σε περιπτώσεις ατυχημάτων των Εθνοφυλάκων κατά την κίνηση από και προς τα στρατόπεδα ή κατά την υπηρεσία τους.

Τέλος, όσον αφορά τις υπόλοιπες διατάξεις θα ήθελα να τονίσω τη σημασία του άρθρου 75, γιατί έχουμε αργήσει γι’ αυτό αλλά είχαμε πει εξαρχής ότι θα την συμπεριλάβουμε-τη σχετική διάταξη- στο νομοσχέδιο του Υπουργείου Εθνικής Άμυνας, όπου παρέχεται εξουσιοδότηση προς τους συναρμόδιους Υπουργούς Εθνικής Άμυνας και Δικαιοσύνης, για τη σύσταση νομοπαρασκευαστικής επιτροπής για την αντικατάσταση των διατάξεων του Κώδικα Δικαστικού Σώματος Ενόπλων Δυνάμεων και του ..Ποινικού Κώδικα είναι η λεγόμενη υλοποίηση της συνταγματικής αναθεώρησης, που θέλει την εξομοίωση στρατιωτικών με τακτικούς δικαστές.

Δεν μπορέσαμε να το κάνουμε, νωρίτερα, αυτό. Αποτελεί ένα πάγιο αίτημα των στελεχών της στρατιωτικής Δικαιοσύνης, αλλά και ένα ζήτημα προς επίλυση, το οποίο πρέπει οπωσδήποτε να γίνει, σε συνεργασία με το Υπουργείο Δικαιοσύνης και τους τακτικούς δικαστές. Διότι, υπάρχουν πολλά ζητήματα, όπως έχω πει, σταδιοδρομικής εξέλιξης, εκπαίδευσης, ασφαλιστικών, μισθολογικών και άλλων παραμέτρων, τα οποία πρέπει να λυθούν. Και αυτό μπορεί να γίνει μόνο με τη σύσταση αυτής της νομοπαρασκευαστικής Επιτροπής από στελέχη και των δύο Υπουργείων. Αυτό γίνεται, λοιπόν, με αυτό το νομοσχέδιο και έχει τη δική του μεγάλη σημασία.

Κατά τα λοιπά, θα δούμε τι μπορούμε να διορθώσουμε, είτε με τη μορφή νομοτεχνικών βελτιώσεων στη διατύπωση. Φερ’ ειπείν το «δύναται», που πρέπει να γίνει σε συνεννόηση με το Υπουργείο Υγείας, για το άρθρο 22 –αν δεν απατώμαι.

Επίσης, θα δούμε τι μπορεί να διορθώσουμε όσον αφορά στα πολλά και ενδιαφέροντα που ακούστηκαν.

Σε γενικές γραμμές, νομίζω, όμως, ότι, το νομοσχέδιο αυτό επιλύει προβλήματα και διορθώνει αδικίες. Είναι αποσπασματικό στο χαρακτήρα, γιατί εξαρχής αυτό ήταν το νόημα. Δεν είναι μία σαρωτική -θα έλεγα- μεταρρύθμιση, που αλλάζει όλο το σύστημα.

Ασφαλώς και θα συμφωνήσω με τον κύριο Tσίπρα ότι πρέπει να δούμε και συνολικά όλο το σύστημα –σταδιοδρομικά, βαθμολογικά κτλ.- αλλά αυτό δεν είναι ο σκοπός του παρόντος νομοσχεδίου.

Και έχει και ένα σημαντικό οικονομικό αποτύπωμα, που είναι σε συνδυασμό με το συνολικό αποτύπωμα των παροχών, οι οποίες έχουν, έως τώρα, καταβληθεί στα στελέχη των Ενόπλων Δυνάμεων, απόλυτα δίκαια.

Κλείνω, κύριε Πρόεδρε, αγαπητέ Υφυπουργέ, κυρίες και κύριοι, ανακοινώνοντας και αυτό το δυσάρεστο. Μάλλον, από τις έρευνες που έχουν διεξαχθεί μέχρι τώρα, ανακοινώθηκε και ο θάνατος τελικά και του άλλου πιλότου, του Σμηναγού Τσιτλακίδη.

Επομένως, μπροστά μας έχουμε δύο κηδείες, τις επόμενες ημέρες. Θα προσπαθήσω κι εγώ να παραβρεθώ και στις δύο -και αυτή που θα γίνει εκεί στα ελληνοβουλγαρικά σύνορα, στο Νευροκόπι της ορεινής Δράμας και αυτή που θα γίνει, αύριο, στην Τρίπολη.

Δυστυχώς, η Πολεμική Αεροπορία, στους περισσότερους από 160, μετράει και άλλους δύο νεκρούς, που έπεσαν την ώρα του καθήκοντος, την ώρα που προσπαθούσαν να γίνουν ακόμα καλύτεροι, ώστε να ανταποκριθούν ακόμα καλύτερα στην αποστολή τους. Αυτό, όπως είπα και χθες, είναι το τίμημα του να θες να είσαι καλύτερος. Φόρος αίματος που διαχρονικά πληρώνουν οι Ένοπλες Δυνάμεις και η Πολεμική Αεροπορία ειδικά.

Να αναπαυθούν εν ειρήνη. Κι εμείς θα τιμούμε τη μνήμη τους πάντα.

Ευχαριστώ για τη συνεισφορά σας.

Θα τα πούμε αύριο, στη β’ ανάγνωση του νομοσχεδίου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Υπουργέ.

Μόλις τώρα πληροφορήθηκα κι εγώ ότι, δυστυχώς, και ο δεύτερος ιπτάμενος, ο Σμηναγός Τσιτλακίδης, τελικά διαπιστώνεται ότι είναι νεκρός.

Εκφράζουμε, άλλη μια φορά, τη βαθιά μας οδύνη, διότι αυτοί είναι οι σύγχρονοι ήρωες, που δίνουν τον αγώνα και πέφτουν την ώρα του καθήκοντος, σε καιρό ειρήνης.

Εμείς, όπως κάναμε και για την οικογένεια του Υποσμηναγού, θα στείλουμε, κυρίες και κύριοι συνάδελφοι, ένα συλλυπητήριο τηλεγράφημα. Είναι το ελάχιστο που μπορούμε να κάνουμε, μαζί με τη σκέψη μας, αυτές τις δύσκολες ώρες, για να εκφράσουμε την οδύνη μας στην οικογένειά του.

Στο σημείο αυτό, κύριε Υπουργέ, κύριε Υφυπουργέ, κυρίες και κύριοι συνάδελφοι, έληξε η τρίτη συνεδρίαση, η κατ’ άρθρο συζήτηση του νομοσχεδίου του Υπουργείου Εθνικής Άμυνας για τη μέριμνα υπέρ του προσωπικού των Ενόπλων Δυνάμεων και τις υπόλοιπες διατάξεις.

Θυμίζω ότι, αύριο, στις 17.00’, έχουμε τη β’ ανάγνωση και –πρώτα ο Θεός- την Παρασκευή, θα μπει το νομοσχέδιο, στην Ολομέλεια, προς ψήφιση.

Λύεται η συνεδρίαση.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος,Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Κεγκέρογλου Βασίλειος, Λοβέρδος Ανδρέας, Λαμπρούλης Γεώργιος, Παπαναστάσης Νικόλαος, Κατσώτης Χρήστος,, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος και περί ώρα 16.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**